
Z A P I S N I K

SA 22. SJEDNICE GRADSKOG VIJEĆA  GRAČANICA

Održana dana 29.11.2022.godine u sali za sjednice u Multimedijalnoj sali za sjednice Grada Gračanica sa početkom u 11,00 sati.

Sjednici je prisustvovalo 29 članova Vijeća.

Odsutan je bio Demir Milkić.

Pored članova Gradskog vijeća sjednici su prisustvovali: Gradonačelnik Nusret Helić, Gradski pravobranilac Jasminka Imširović, šefovi službi za upravu, član Etičke Komisije Elma Bajrić, te predstavnici sredstava informisanja.

Sjednicu je otvorio i istom predsjedavao Nihad Krajinović, Predsjedavajući Gradskog vijeća, zajedno sa sekretarom Dženanom Tukulj.

Zapisnik je vodio Iljazović Hazim, a vršilo se i tonsko snimanje sjednice. Tonski snimak sastavni je dio zapisnika.
Predsjedavajući je stavio na raspravu zapisnik sa 21. sjednice Gradskog vijeća Gračanica.

Nije bilo učesnika u diskusiji.

Zapisnik sa 21.sjednice Gradskog vijeća je jednoglasno usvojen.

Predsjedavajući Gradskog vijeća, pročitao je pristigle odgovore:
Vijećnica Mersiha Jogunčić uputila je dva pitanja i jednu inicijativu a odnosili su se na slijedeće:

na zahtjev da se objave spiskovi lica kojima je uručena pomoć u vidu paketa osnovnih životnih namirnica iz Centra za socijalni rad odgovaraju da je Centar podjelu koordinirao s predstavnicima Crvenog križa zaduženim za podjelu te da objava spiskova nije dozvoljena zbog zaštite ličnih podataka lica kojima je pomoć uručena;

Na pitanje kada će početi podjela posipnog materijala iz nadležne službe Gradske uprave odgovaraju da je podjela djelimično završena te da ostaje podjela preostalog dijela;

Na pitanje priključenja MZ Buk na vodovodnu mrežu Grada Gradačac, Gradsko vijeće Gračanica nije davalo saglasnost na cijenu vode preduzeću susjednog Grada jer su mještani MZ Buk dobrovoljno pristali na ponuđeno cijenu.

Vijećnik Mirzet Djedović predložio je izdvajanje sredstava za prevoz onkoloških pacijenata na liječenje u Tuzlu. Na ovu inicijativu stigao je odgovor Zavoda za javno zdravstvo kako se ova inicijativa treba proslijediti Zavodu zdravstvenog osiguranja TK. 

Na inicijativu vijećnika Edina Šehića o održavanju sastanka na temu sigurnost u Gračanici iz JZU „Dom zdravlja“ Gračanica,  Centra za socijalni rad Gračanica i Policijske uprave Gračanica  je odgovoreno kako stoje na raspolaganju organizatoru sastanka.

Zbog javnosti ovdje napominjem da su započete aktivnosti na ovu temu i da je već održan prošireni sastanak u kabinetu Gradonačelnika o čemu je javnost informisana. 

Vijećnik Demir Milkić upitao je da li je obzirom na povećanje cijena vode i odvoza smeća u Gračanici došlo do povećanja plata radnicima javnih preduzeća i da li je u došlo do širenja kadra u Centru za socijalni rad Gračanica. U pristiglim odgovorima se navodi kako je u Komusu došlo do povećanja plata radnicima deficitarnog zanimanja dok u Vodovodu nije došlo do povećanja. Kada je u pitanju zaposlenje u Centru za soc.rad riječ je o popuni upražnjenog radnog mjesta.

Vijećnik Mirzet Topčagić upitao je u kojoj je fazi rekonstrukcija regionalne ceste R465b u Klokotnici. U odgovoru direkcije se navodi kako su radovi bili u zastoju ali da se nastavljaju izmjenom projektnog rješenja.

Vijećnik Reuf Baraković upitao je za otvaranje ambulante porodične medicine u Pribavi. U odgovoru koji je stigao iz JZU „Dom zdravlja“ Gračanica navodi se kako su ranije navedeni uslovi za otvaranje navedene ambulante no kako se do danas oni nisu stekli.

Vijećnik Nihad Krajinović inicirao je Odluku o uslovima za obavljanje poslova upravitelja. Iz nadležne službe je dat odgovor u kome se navodi kako će se u narednom periodu pristupiti izmjeni i dopuni ili izradi novog Pravilnika kako bi se postupak izbora upravitelja pojednostavio. 

Na pominjem da su neki odgovori stigli u opširnijoj formi a da je ovdje pročitana suština istih. Na preostale inicijative i pitanja odgovori nisu pristigli.                                                                                                                                                 

Nova pitanja i inicijative postavili su vijećnici:

Mersiha Jogunčić:
Prije postavljanja vijećnićkih pitanja i inicijativa koje sam pripremila za ovu sjednicu referirat ću se na odgovore koje sam dobila.Prvo ću referirati na odgovor vezano za spisak za pakete. Ja imam te spiskove, ali nisam ni tražila da budu javni u smislu da se nečija imena zloupotrijebe ili ti ne znam šta. S obzirom da su javno dijeljena pa su ljudi mogli vidjeti ko dolazi, ali ću tražiti objašnjenje. Centra za socijalni rad kako i po kojim kriterijima su pojedini dobili pakete, s obzirom da postoji određena neslaganja i određene nedoumice o podjeli paketa.

Odgovor na pitanje za MZ Buk ja konstatujem slijedeće:

Grad Gračanica ne posjeduje Odluku o snabdijevanju građana vodom za piće u gradskim mjesnim zajednicama, a ja sam prije godinu i pol dana upućivala vijećnićku inicijativu da mi se dostavi stanje ko upravlja vodovodima, koja je cijena vode, kakvo je stanje sa vodovodima na području svih MZ na području Grada i nisam dobila nikada odgovor na tu vijećnićku inicijativu, što implicira da nema nikakve Odluke i onda stavlja mene u poziciju kao i građanku i vijećnicu da mogu da donosim zaključke po svom nahođenju ili po onome eto kako meni dođe da mislim Dakle, nema je. Onda prećutno dajemo svoje objekte i uložena budžetska sredstva na korištenju javnom prreduzeću sa područja drugog grada. Grad Gračanica dozvoljava da njeni građani plaćaju komunalnu uslugu na osnovu odluka drugog Gradskog vijeća, te propušta priliku da realizuje odobrena finansijska sredstva od vodnih naknada TK za spajanje vodovoda MZ Buk na rezervoar Srnice Gornje u svrhu normalizacije vodosnabdijevanje MZ Buk. Ovaj Podatak se nalazi u Informaciji o realizaciji projekata koji se finansira sredstvima viših nivoa vlasti. Također, ovaj podatak se nalazi i u Informaciji o realizaciji infrastrukturnih projekata na području Grada Gračanica. Grad Gračanica dozvoljava da VMZ potpisuje ugovor sa javnim preduzećem te istom ustupa na korištenje imovine koja je obezbijeđena sredstvima budžeta Grada Gračanica, propušta primjenu stava 49 stav 1. Statuta Grada Gračanica. Pošto nije poznato da li je Pravobranilaštvo Grada imalo uvid u ugovor koje je VMZ potpisalo sa javnim preduzećem to mi niste odgovrili nego samo da su građani  dobrovoljno pristali.  U odgovoru je navedeno da su građani potpisali ugovore o snabdijevanju vode  i da znate da građani te ugovore nemaju u svom posjedu.

Na kraju u odgovoru je navedeno da su samoinicijativno i dobrovoljno odlučili, a što je naravno njihovo pravo, ali ne bez organa Grada koji je osnivač MZ. Sada ja postavljam ponovo pitanje ili se pitam. Da li ovo znači da građani i drugih MZ mogu samonicijativno i dobrovoljno odlučiti nešto slično. Na primjer Lukavica o čijim problemima  sa vodom slušamo posljednje 2 godine na sjednici Gradskog vijeća, a za koje se rješenje još uvijek ne nazire. Dakle, ovo je bilo pojašnjenje, a sada imam 3 vijećnićke inicijative”.

Nihad Krajinović, Predsjedavajući

“Mogu li ja prije novih pitanja, obzirom da je u pitanju pojašnjenje, pa zbog javnosti. 

U vašem pitanju postavljenom vezano za podjelu paketa, vi ste postavili pitanje ima pismeni trag i tako stoji u zapisniku i rekli ste  spiskove objaviti na oglasnoj ploči Centra za socijalni rad i web stranici Grada, a ovdje ste rekli da to niste tražili”.

Mersiha Jogunčić:

Vijećnićka inicijativa:

“Tražim da se u naselju Bašićki potok u MZ Donja Orahovica na stubove za rasvjetu postave najmanje tri sijalice kako bi se osvijetlio put u pomenutom naselju. Takođe tražim da se izvrši posipanje puta, posipnim materijalom (rizlom) kako se stanovnici ovog naselja ne bi kretali po blatu, jer na putu trenutno nema rizle. 

Dakle, ja ovo ne trebam obrazlagatti s obzirom da je ovo obrazloženo do sada najmanje 3 puta, ali evo to naselje se zaobilazi i ja stvarno apelujem i na VMZ Donja Orahovica ili na nadležne gradske službe da se ovaj problem konačno riješi. S obziromm da tamo žive  uglavnom penzioneri i ljudi koji su  eventualno možda i u stanju socijalne potrebe i zaista ih treba ispoštovati kao građane u MZ i u naselju koja pripada MZ, a koja opet pripada Gradu Gračanica”

Vijećnićka inicijativa:

“Upućujem ponovljenu vijećnićku inicijativu da se odmah pristupi ostavljanje rukohvata na potporni zid koji se nalazi na skretanju iz naselja Stubo prema naselju Dudić, sa obje strane ulice. (Na prvobitno upućenu inicijativu nisam dobila nikakav odgovor)

Obrazloženje:

Na molbu građana/ki koji silaze ili se penju putem pored zgrade, a idu u pravcu Dudića nema rukohvata ni zaštitne ograde, što većini predstavlja problem, naročito u jesenskim i zimskim danima, jer je u pitanju uzbrdica i veoma je teško penjatti se, a rukohvat ili ograda, koji nisu velika investicija, u mnogome bi olakšali kretanje, naročito starijima i djeci. Svima je poznato da se radi o jednoj od najstrmijih ulica u gradu.

Nadam se da će ova ponovljena molba građana/ki, kroz ovu inicijativu biti prihvaćena i realizovana, jer sigurnost građana/ki nam je na prvom jestu.

Vijećnićka inicijativa:

“Podnosimo inicijativu za izradu pravila protokola Grada Gračanica.

Obrazloženje

Pravilima protokola Grada Gračanica potrebno je definisati slijedeće:

1.Način organiziranja i održavanja svečanih sjednca Grada Gračanica.

2.Prijeme delegaciija, gostiju i zvaničnika domaćih i inozennih organa vlasti.

3.Polaganje cvijeća na spomen obilježjima prilikom obilježavanja značajnih datuma iz prošlosti Grada Gračanica.

4.Postavljanje zastava prilikom obilježavanja državnih praznika.

5.Otvarranje novoizgrađenih objekata i njihovih predaja na korištenje.

Jedan od razloga zašto smo se odlučili da podnesemo iniciijativu o izradi pravila protokola Grada Gračanica je način na koji smo obavili polaganje cvijeća na spomen obilježja Grada Gračanica prilikom obilježavanja 25. novembra, Dana državnosti države Bosne i Hercegovine. Delegacije bez ikakvog redoslijeda su, po ko zna koji puta, obavile polaganje cvijeća na betonske površine, bez adekvatne podloge na kojoj bi buketi bili u uspravnom položaju. Nakon završenog polaganja, buketi izgledaju nabacani bez ikakvog reda. Čitavom ceremonijom niko ne rukovodi. Učesnici po inerciji prilaze i polažu cvijeće. Delegacije i prisutni građani stoje izmiješani i na zelenoj površini. Svakako smatram da jedan grad treba imati te stvari, te da počnemo opravdavati naziv Grad Gračanica”.

Vahid Bajrić:

Vijećnićka inicijativa:

“Inicijativa za izgradnju eksploataciong bunara u MZ Donja Orahovica-Bajići i uvrštavanje u Prijedlog Budžeta Grada Gračanica za 2013.godinu.

Poštovani,

Obraćam Vam se sa inicijativom za izgradnju eksploatacionih bunara u MZ Donja Orahovica-Bajići i uvrštavanje u Prijedlog Budžeta Grada Gračanica za 2023.godinu.

Obrazloženje:

Naime, MZ Donja Orahovica je uz učešće finansijskih sredstava građana i sufinansiranje od strane Općine Gračanica započela i završila istražnu bušotinu, koja se još uvijek korisi.

Obzirom da je od izgradnje istražne bušotine proteklo oko 10 godina i da je efekat količine vode u padu, a potrebe stanovništva za zdravstveno ispravnom vodom u porastu smatramo da je hitna potreba izgradnje eksploatacionog bunara, što je i projektom predviđeno.Izgradnja eksploatacionog bunara prečnika  fi 205 mm i dubine cca 140 m iznosi oko 60.000,00 KM.

Svakodnevne redukcije vode kod građana MZ Donja Orahovica, pored zdravstvenih, ekonomskih i drugih problema stvaraju veliko nezadovoljstvo što nemaju dovoljne količine vode za osnovne potrebe  za život.

Vas molim da u Budžetu Grada Gračanica za 2023.godinu uvrstite Projekat izgradnje eksploataciononog bunara u MZ Donja Orahovica-Bajići.

Unaprijed se zahvaljujem.”

Edin Šehić
“Ja ću se kao i kolegica Mersiha referisati malo na odgovore koji su došli na prethodna vijećniićka pitanja i inicijative.Prije svega vezano za sjednicu, odnosno prošireni sastanak Kolegija i određenih predstavnika institucija po pitanju sigurnosti građana i ono što je i Predsjedavajući iznio, ja nisam dobio odgovor ovaj koji  je iznešen radi javnosti. Javnost vjerovatno treba više da zna nego vijećnik koji je postavio pitanje da je održan sastanak, nego sam saznao iz medija.Tako da evo saznao sam da je bio sastanak u Kabinetu Gradonačelnika, isto tako zaboravio reći da su 10 vijećnika održali vijećnićki sat po pitanju sigurnosti građana. S tim u vezi dužan sam da sa tog vijećnićkog sata pročitam zaključke koje smo definisali zajedno sa građanima na vijećnićkom satu održanom 18.11.2022.godine u prostorijama Dershane Osman-Kapetanove medrese i ujedno te zaključke podnosim Gradskom vijeću, odnosno Stručoj službi Gradskog vijeća, Predsjedavajućem, Kolegiju Gradskog vijeća, Gradonačelniku i  nadležnim službama na razmatranje i naravno da se o ovim zaključcima izjasne.

Dana 18.11.2022.godine, u prostorijama Dershane Osman-Kapetanove medrese održan je vijećnićki/građanski sat sa građanima, na temu  SIGURNOST GRAĐANA, na kojem su prisutnim građanima, za pitanja, prijedloge, sugestije, bili na raspolaganju vijećnici:

Mersiha Jogunčić, Dženita Dugić, Demir Milkić, Samer Fazlić, Hasan Puškarr, Adnan Salihbašić, Kemal Dizdarević, Hamdija Jukan, Reuf Baraković i Edin Šehić, te je donešeno nekoliko Zaključaka:

1.Formiranje koordinacionog tijela za sigurnost, sastavljenog od stručnih i nadležnih predstavnika institucija i ustanova, koji će kontinuirano (minimalno jednom mjesečno raspravljati) pratiti sgurnosnu situaciju u gradu i delegirati putem Gradskog vijeća i predstavnika grada na višim nivoima vlasti, rješenja za bolju sigurnost građana.

2.Gradsko vijeće Gračanica da usvoji inicijativu prema Tužilaštvu, da se poduzmu hitne i represivne mjere prema licima koja kontinuirano vrše krivična djela.

3.Novoformirano koordinaciono tijelo da u što kraćem roku napravi kratkoročnu i dugoročnu strategiju za terapeutsko djelovanje na maloljetna i punoljetna lica koja trpe ili su vršila nasilje u okviru porodice i izvan nje.

4.Novoformirano koordinaciono tijelo da hitno donese jasan i javno dostupan protokol/procedure za prijavljivanje svakog oblika nasilja, prekršaja, krivičnog djela, kome i na koje sve načine se prijavljuje.

5.Gradsko vijeće Gračanica do kraja tekuće godine da donese Odluku o bezbjednostti saobraćaja i Odluku o javnom redu i miru, kojima će biti jasno propisano sve gore navedeno.

6.Gradsko vijeće Gračanica da usvoji  inicijativu pema PU i PS Gračanica, da obezbijede patrole ispred O.Š. Hasan Kikić, u udarnim terminima razmjene učenika i da djeluju represivnije na počinioce prekršaja.

7.Putem medija, roditeljskih sastanaka svih odjeljena O.Š. Hasan Kikić, apelovati na nesavjesne roditelje da ne čine prekršaje i ne zaustavljaju svoja vozila u ulici 111.Gračaničke brigade, gdje je izričita zabrana zaustavljanja i parkiranja, a time izbjeći kažnjavanje od strane policijskih službenika, odnosno, kao savjesni građani, ne ugrožavati sigurnost drugih učesnika, posebno djece.”

8.Uputiti vijećnićko pitanje nadležnim službama i gradonačelniku, dokle se stiglo sa postavljanjem saobraćajne signalizacije u gradu, ležećim policajcima, kao i mogućnost postavljanja stacionarnih radara, min.2.
9.Vijećnićkom iinicijativom inicirati izmjenu Odluke o javnoj rasvjeti, te obezbijediti da javna rasvjeta radii  poslije pola noći, u kasnim/sitnim satima, kada se krivična djela, otuđenja imovine prvenstveno, i dešavaju.

Zadužuje se Stručna služba i Predsjedavajući Gradskog vijeća Gračanica da navedene zaključke proslijede na relevantne adrese, te da na narednoj sjednici Gradskog vijeća izvijesti vijećnike, a ujedno i građane, o poduzetim i završenim radnjama.
Edin Šehić:

“Na osnovu člana 23. i 46. Statuta, upućujem vijećnićku inicijativu:

Za sistemsko rješenje devastiranog objekta, Doma na Gaju, u pravcu opremanja istog i privođenju namjeni objekta za stara i iznemogla lica, koji neće biti ruglo i sramota Grada, već od koristi i ponosa, kao što je nekada bio.
Obrazloženje:

Kako i se što bolje shvatilo dugogodišnje neriješeno pitanje kompleksa na Gaju i zapaljenog Doma, te svi problemi koji se generiraju odgađanjem rješenja, na displeju možete pogledati seriju fotografija sa ovog kompleksa, koje je snimio i dostavio novinar Hasan Čalić.

Kao što je poznato, Dom društvenih organizacija na Gaju, građen je osamdesetih godina.Dobrim dijelom njegovu gradnju pomogli su mladi Gračanice, a osnovna namjena mu je bila smještaj društvenih organizacija, izviđača, gorana, radio-amatera. Jedno vrijeme bio je u vlasništvu Omladinske zadruge “Cedam”, a u ratu je poslužio za smještaj stotina izbjeglica iz Podrinja i Doboja.Nakon završetka rata i nakon što su  ga izbjeglice napustile, Dom je zapaljen prije otprilike 20 godina.

Dom na Gaju je vlasništvo Grada Gračanice i baš zato zaslužuje bolji i odgovorniji odnos, ako išta drugo, zbog svoje bogate historijske koristi. On nije problem samo građana Podgaja, Varoši i Bijelih Polja, on je problem cijelog Grada. Bilo je kratkoročnih pokušaja da se zgrada zaštiti od pljačkanja, ali su ti pokušaji bili neuspješni.Danas je Dom na Gaju sjedište kriminalnih osoba, zgrada bez krova propada, šuma je puna smeća, kao i prostorije Doma. Slike užasa se vide na sve strane!

Ove godine, JP Vodovod i kanalizacija i Gradska uprava su osposobile javnu rasvjetu cijelom trasom, što je veoma značajno. Iz svega rečenog, smatram da je došlo krajnje vrijeme da se svi založimo da se otpočne sistemsko rjeenje objekta Doma na Gaju. Vrijeme da se svi založimo da se otpočne sistemsko rješenje objekta Doma na Gaju.Povlačenje kratkoročnih poteza, čišćenje Gaja od smeća, zatvaranje ulaznih vrata i slično, neće dati rezultate, a mogućnosti za korištenje Doma na Gaju su mnogostruke, od uređenog šetaliišta, do obnove Doma u svrhu zbrinjavanja starih i iznemoglih lica, jer se Dom na Gaju nalazi svvega 500 metara od centra Grada.

Kvalitetnim i sistemskim rješenjem problema Doma na Gaju i samog kompleksa Gaj, Grad bi dobio prirodnu oazu, koje sada nema, a dodatno ćemo zaštiti glavni bazen za pitku vodu Grada i SOS Dječije selo, koji su u neposrednoj blizini ovog kompleksa.

Svjesni činjenice i prilike da Grad može po osnovu ove inicijative, u pravcu sistemskog rješavanja ovog problema, aplicirati na projekte u domaćm i međunarodnim fondovima zaštite čovjekove okoline i slično, te na taj način dobiti značajna sredstva i vratiti ponos Doma na Gaju, koji je nekada imao. S poštovanjem!”.

Vijećnićko pitanje:

“Imam jedno pitanje za Predsjedavajućeg i Stručnu službu, mogu odmah i dobiti odgovor.

Obzirom da smo u nekom pravnom vakumu, a želim kao vijećnik da znam daljnji tok današnje sjednice. Dakle, članom 11.Poslovnika o radu, stav 5 i pročitati ću ga.

Vijećnik koji bude izabran, imenovan ili preuzme funkciju, odnosno poslove čije je vršenje nespojivo sa funkcijom vijećnika dužan je o tojj činjenici obavijestiti Predsjedavajućeg Vijeća. Predsjedavajući Vijeća obavještava Vijeće o nastupanju okolnosti iz prethodnog stava i postupa u skladu sa Zakonom i uputama CIK BiH.Obzirom da imamo kao što znamo dva vijećnika koji su izabrani u Federalni Parlament, samo da mi Sstručna služba pojasni jesu li oni danas punopravni članovi, odnosno vijećnici koji mogu da glasaju ili ne.Čisto da znamo da ne bi mi ogriješili se koji ne znamo o tome. Samo da pojasni Stručna služba, kako ne bi kršili Poslovnik i eventualno zakone”. 

Dino Dedić:

Vijećnićka inicijativa: 

“Upućujem vijećnićku inicijativu Kantonalnom ministarstvu prostornog uređenja TK,za ukidanje izdavanja građevinske dozvole za postavljanje solarnih panela na krovove postojećih objekata (kuće, stambene jedinice, firme) koji već imaju predhodno ishodovanu građevinsku dozvolu za predmetni objekat.

Obrazloženje:

Zbog ukazane energetske tranzicije kako u svijetu, pa tako i u susjednim zemljama koje nas okružuju gdje se teži i podstiče da elekričnu mogu proizvodit i sami potrošači (prozjumeri “Kupac-proizvođač”), smatramo da je traženje dodatne građevinske i urbanističke dozvole za postavljjanje solarnih panela na krovove kuža/objeata je suvišno i da će uticati na usporen razvoj našeg kantona, gradova i općina kad je u pitanju energetska tranzicija i energetska nezavisnost,

Također, smatramo da je trenutni zakon za naše građane diskriminatoran u odnosuu na građane ZE-DO kantona, gdje građanima za postavljanje solarnih panela je nije potrebna naknadna građevinskka i urbanistička dozvola, već samo idejni projekat solarne elektrane, posjedovni list, kopija katastarskog plana, ZK izvadak, geodetska situacija sa prikazanim položajem planirane elektrane na objektu urađena od ovlaštenog lica geodetske struke i ovjerena od nadležnog općinskog organa te dozvoole za objekat na koji se postavlja elektrana.

Očekivani rezultat: Ukidanjem ishodovanja građevinske i urbanističke dozvole za postavljanje solarnih ppanela/solarne elektrane na objektu (koji već imaju postojeću građevinsku i urbanističku saglasnst) postigli bi se slijedeći rezultati:

-Povećan broj prozjumera u gradovima/općinama.

-Ubrzan ekonomski razvoj gradova/općina.

-Ubrzan pristup energetskoj tranziciji.

-Povećane elektromobilnost u gradovima/općinama.

-Smanjenje zagađenja okoliša.

-Povećana energetska nezavisnost stanovništva

Ja u prilogu  dostavljam i Zakon o prostornom uređenju i građenju zeničko-Dobojskog kantona gdje postoji u poglavlju 5 odobrenja za građenje, član 113 gdje je sve izdefinisano i na koji način bi se ovo moglo osloboditi i kako bi olakšali našim stanovnicima i našim poduzetnicima u ovoj oblasti”.

Mujić Alen:

Vijećnićka inicijativa:

“Poštovani, upućujem vijećnićku inicijativu nadležnim službama i gradonačelniku gosp. Nusretu Heliću da se kod škole u Donjoj Orahovici asfaltira put koji vodi pored spomen obilježja do stambenih zgrada koje su napravljene pored škole.

Obrazloženje:

Navedeni put je skoro neprohodan zbog rupa, a stanovnici zgrada nemaju drugu alternattivu da dođu do svojih stanova, s obzirom da se školska kapija zaključava. Ovo bi ujedno olakšalo i očuvanje školske imovine i čistoće školskog dvorišta, jer bi se mogla zaključati i druga kapja. I treće i najvažnije, pristup do spomen obilježja bi na taj načiin bio daleko uredniji.

Izvršeni su predmjeri za ovu dionicu puta, te molim nadležne službe i gradonačelnka da se ono što prije uvrsti u budžet i realizuje. S poštovanjem!

Vijećnićka inicijativa:

Poštovani,

upućujem vijećnićku inicijativu nadležnim službamma i gradonačelniku gosp. Nusretu Heliću da se u naselju Basići u Donjoj Orahovici naspe put i postavi rasvjeta u dijelu zaseoka koji vodi prema kućama u Basićkom potoku.

Obrazloženje:

U dijelu navedenog naselja imaju četiri kuće koje su skoro potpuno izolovane od ostatka zaseoka u smislu osvijetljenosti i uslovnosti puta koji vodi do kuća.Postoje postavljeni stubovi na koje bi se mogle postaviti sijalice, te molim nadležne službe da izađu na liice mjesta i u što kraćem roku riješe ovaj problem. S poštovanjem!

Vijećnićko pitanje:

“Upućujem vijećnićko pitanje nadležnim službama, a ono glasi, koliko je stručnih ljudi iz gradskih slubi uključeno u rješavanje pitanja vodosnabdijevanja u MZ Donja Orahovica i koje su struke ti ljudi. Molim nadležne službe, ukoliko imaju informaciju da mi pismeno dostave kolika su primanja ljudi u MZ Donja Orahovica koji su zaduženi da se brinu o urednom snabdijevanju vodom u MZ Donja Orahovica (predsjednik komisije za vodu, inkasanti koji naplaćuju vodu i radnici koji rade na održavanju vodovoda).

Obrazloženje:

Stanovnici MZ Donja Oraholvica godinama su suočeni sa restrikcijom vode i nemogućnošću vlasti u MZ da se ovaj problem riješi, te mislim da je krajnje vrijeme da se ovom problemu pristupi sa aspekta struke, odnosno da se  pitanjem vodosnabdijevanja pozabave stručni i kompetentni ljudi. S poštovanjem!

Hasan Puškar:

“Prvo bih se zahvalio što je napokon nakon nekoliko godina mojih inicijativa jučer se krenulo sa realizacijom postavljanja saobraćajne signalizacije po gradu, pa nadam se da to nije samo pred Vijeće bilo, nego da će se nastaviti i ono ulica što je ostalo postaviti. Zahvaljujem što je se krenulo napokon sa realizacijom projekta, pa mislim da će se barem završiti onaj dio, iako mogu skrenuti pažnju da se kod nove autobuske stanice postavi znak stop koji jučer nije postavljen, to sam danas uočio.

Moje vijećnićko pitanje se odnosi na gradske službe koje su odgovorne za realizaciju projekata, znači vijećnićko pitanje u vezi sanaciije udarnih rupa i oštećenja kolovoza.

Pitanje se odnosi, da li će se u toku ove godine krenuti sa realizacijom sanacije udarnih rupa i oštećenja kolovoza na području grada, jer evidentno je da stvarno imamo previše oštećenja i da je kraj građevinske sezone i šta god da bi se uradilo to treba uraditi u nekih od narednih dana ili sedmica. Ulica dole ispod bolnice, ne znam sada jel prolazite vi ili ne prolazite, ali stvarno je u katastrofalnom stanju, pogotovo na izlazu iz hitne, ne može se proći više od nekiih ulegnuća na kolovozu. Još ako mogu skrenuti pažnju da se urgentno sanira udarna rupa na kolovozu pored tehničkog pregleda u blizini firme Variplast. Rupa se nalazi na sredini kolovoza koja je poduboka i stvarno svaki dan sam svjedok gdje nastaju oštećenja na vozilima itd., barem te dvije dionice da se pokušaju sanirati.

To je moje pitanje i urgencija, jer stvarno završava se građevinska sezona i za mjesec dana neće se više moći asfaltirati. Dolazi zimski period i ne moram skretati pažnju šta se dešava, kada zaledi voda na putu da će to biti sve veća oštećenja itd.”

Arnes Avdić:

“Vijećnićka inicijativa za nastavak rekonstrukcije ceste R-461a Srebrenik-Donja Orahovica.

Poštovani,

Molim Vas da u okviru svojih finansijskih sredstava završite rekonstrukciju ceste R-461a Srebrenik-Donja Orahovica na lokaciji povezivanja MZ Donja Orahovica i Gornja Orahovica, s obzirom na zadnju planiranu rekonstrukciju da je preostalo nekih cca 900 m za završetak navedene dionice. Molim Vas da u skladu sa svojim mogućnostima planirate finansijska sredstva za nastavak navedene dionice. Nadamo se da ćete osjetiti potrebu građana koji koriste navedenu dioncu za potrebu sredstava osigurati i uraditi preostali dio dionice.

Vijećnićka inicijativa:

“Poštovani,

S obzirom da sam upućivao inicijativu za otvaranje odjeljenja Vašeg i Našeg obdaništa i da u odgovoru stoji da osiim ostalih uslova neophodna tehnička opremljenost i adekvatan prostor.Trenutno u MZ Donja Orahovica postoji Udruženje koje ima odjeljenje obdaništa i smješteni su u opremljenim prostorijama za te namjene. Prema informacijama kojim raspolažem uskoro će navedeno obdanište se preseliti na drugu lokaciju (ako u međuvremenu i nije), a ove prostorije će biti slobodne, također od vlasnika sam dobio obećanje da se prostorije mogu dobiti po veoma prihvatljivoj cijeni. Uvjeren sam da ekonomska isplativost navedene inicijative ima uporište u činjenici da je MZ Orahovica Donja jedna od većih MZ na području Grada Gračanica ali također uz Donju Orahovicu korisnici navedenog obdaništa mogu bit i sa područja MZ Miričina, MZ Rašljeva i MZ Gornja Orahovica što čini ukupno cca 12.000 stanovnika. S  obzirom da je zainteresovanost za upis djece u navedeno obdanište (u Gračanici) velika ovim bi se rasteretila lista čekanja te bi se na taj način izašlo u susret roditeljima koji nemaju mogućnost da upišu svoju djecu. Također trenutno imamo i subvencioniranje dijela troškova boravka djece u obdaništu od strane Vlade TK (djeca samohranih roditelja), djeca sa posebnim potrebama i djeca korisnika stalne novčane pomoći) koji sigurno ima na listi čekanja ali nisu u mogućnosti navedenu pomoć iskoristiti jer nemaju mogućnost da svoju djecu upišu u navedenu JU. Nadam se da će te što prije odgovoriti na navedenu inicijativu s obzirom da je u toku rasprava za budžet Grada Gračanica gdje možemo navedena sredstva odmah uvrstiti. S poštovanjem”.

Vijećnićka inicijativa:

“Poštovani,

Himna je pjesma u domovini, koja uvijek i uvijek veliča historiju jedne države, veliča tradiciju i veliča napore kroz koji je jedan narod prošao. Razmislite, himna je priča o svim ljepotama koje nekom možemo pokazati ili možda bolje, ih otpjevati.BiH, ponosna i snažna, zaslužuje himnu i sada kada opet nemamo teksta, vrijeme je da stvari posložimo onakve kakve jesu.Ovim činom želimo njegovati pripadnost BiH i jačati državni indentitet, to je kontinuirani process koji traje godinama. S poštovanjem!”. 
Zaključak: Zadužuje se Stručna služba Gradskog vijeća Gračanica da prije svake sjednice Gradskog vijeća (redovne, vanredne i svečane) pripremi intoniranje himne BiH s obzirom da postoje tehničke mogućnosti da se ista intonira.

Dženana Tukulj, Sekretar Gradskog vijeća, odgovorila vijećniku Šehić Edinu na vijećničko pitanje:
„Evo ja ću pokušati odgovoriti vijećniku Šehiću na vaše pitanje vezano za Poslovnik i član 11, ali ću se isto tako pozvati na član 1.3a. izbornog Zakona.Prema našim informacijama i objavljenim rezultatima izbora, zvanično dva vijećnika su dobili mandat u Zastupničkom domu Federalnog parlamenta.Međutim, mi smo kontaktirali, vezano upravo zbog ovog člana, kontaktirali Centralnu izbornu komisiju i oni su rekli da će oni po službenoj dužnosti bez obavještenja od strane Gradskog vijeća, s obzirom da su oni provodili i jedne i druge izbore, da će oni donijeti rješenja o prestanku mandata vijećnicima koji preuzmu mandat Federalnom parlamentu.Informacija također, evo ja stvarno ne znam za Alena Mujića, ali Nihad Krajinović, jer njega sam kontaktirala, da oni još nisu potpisali izjave o prihvatanju mandata.Obzirom da će te izjave biti organizovano potpisane od strane svih izabranih zastupnika na konstituirajućoj sjednici i da će im tada CIK to uručiti.Tako da danas niti jedan od ove dvojice, ne znam eventualno da li je još neko prošao, nije potpisao izjavu i nije o prihvatanju mandata i mi danas zvanično ne znamo hoće li oni preuzeti mandat u Federalnom parlamentu.Također, ostavku nije podnio niti jedan na vijećničku poziciju, tako da danas su oni punopravni vijećnici Gradskog vijeća Gračanica.“

Edin Šehić:

„Hvala Dženana na objašnjenju, ja ću samo preformulisati pitanje.Putem Stručne službe tražim da mi se dostave rješenja Centralne izborne komisije od datuma prestanka mandata Gradskog vijećnika, kako bi bio potpuno siguran da su sve odluke danas koje su donesene u skladu sa Zakonom i u skladu sa Poslovnikom, jer može se desiti da je mandat prestao jučer a danas se odlučivalo.Dakle, kada bude rješenje to ili službeno mi možemo tražiti s kojim datumom je prestanak mandata vijećnika.Tako je, nije hića, kada dođe samo da znamo da sam ubijeđen da je sve ok.“

Nihad Krajinović, Predsjedavajući Gradskog vijeća je upoznao prisutne vijećnike da se  prelazi na izjašnjenje inicijative vijećnika Avdić Arnesa i zaključka Kolegija o zahtjevu Sejdinović Edise.

ZAKLJUČAK KOLEGIJA PO ZAHTJEVIMA SEJDINOVIĆ EDISE

Na sjednici Kolegija održanog dana 21.10.2022. godine na kojem je prisustvovala Edisa Sejdinović, zakonska zastupnica Hasana Sejdinovića te koja je usmeno na zapisnik iznijela sljedeće stavove:

1. Zahtjev da se ispoštuje Zaključak Komisije za Budžet Gradskog vijeća da Gradska uprava ili Sportski savez zajedno s Federacijom i TK pokrenu akciju za kupovinu stana Hasana Sejdinovića 

2. Da se ispoštuje stav-prijedlog Gradonačelnika vezan za kupovinu stana Hasana Sejdinovića i to da se donese posebna Odluka da se osnuje poseban Fond da se riješi stambeno pitanje olimpijca Hasana Sejdinovića. 

3. Da se organizuje Donatorsko veče u organizaciji Grada tj. Gradonačelnika s privrednicima i ostalim relevantnim sudionicima u svrhu punjenja Fonda koji je predložio Gradonačelnik 

4. Da se uputi zahtjev za pismenu saglasnost Edisi Sejdinović kao zakonskoj zastupnici Hasana Sejdinovića da se može koristiti ime Hasana Sejdinovića i da se u kontekstu donatorske večeri može koristiti i trenutno pokrenuta akcija za stambeno zbrinjavanje Hasana Sejdinovića, ali da prikupljeni novac ide Fond Grada Gračanica

5. Da se prilikom Rebalansa Budžeta za 2022. Godinu formira ekonomski kod za Fond i da se u Rebalansu odrede dodatna sredstva za Fond

U skladu s navedenim Kolegij predlaže Gradskom vijeću da se po ovim zahtjevima izjasni prema zaključcima Kolegija i i to kako slijedi:

1. Zahtjev da se ispoštuje Zaključak Komisije za Budžet Gradskog vijeća - Zaključak da se navedeni stav Komisije pošalje Sporstkom savezu.

2. Da se ispoštuje stav-prijedlog Gradonačelnika vezan za kupovinu stana Hasana Sejdinovića i to da se donese posebna Odluka da se osnuje poseban Fond da se riješi stambeno pitanje olimpijca Hasana Sejdinovića. Zaključak je da isto nije u nadležnosti Gradskog vijeća

3. Da se organizuje Donatorsko veče. Zaključak Kolegija da se isti zahtjev ne odnosi na Gradsko vijeće, već o istom odlučuje Gradonačelnik

4. Da se uputi zahtjev za pismenu saglasnost Edisi Sejdinović kao zakonskoj zastupnici Hasana Sejdinovića da se može koristiti ime Hasana, zaključak- nije u nadležnosti Gradskog vijeća

5. Da se prilikom Rebalansa Budžeta za 2022. Godinu formira ekonomski kod za Fond i da se u Rebalansu odrede dodatna sredstva za Fond. Obzirom da je usvojen Rebalans Budžeta a Gradsko vijeće je donijelo Zaključak kojim je Nacrt Budžeta za 2023. Godinu stavilo u javnu raspravu i omogućilo je da svi vijećnici i građani imaju pravo predložiti isto u toku javne rasprave po ovom zahtjevu se ne može donositi nikakav poseban stav.
Zaključak Kolegija Gradskog vijeća o zahtjevu Sejdinović Edise je jednoglasno usvojen.

Nihad Krajinović, Predsjedavajući Gradskog vijeća je pročitao zaključak incijative vijećnika Avdić Arnesa.

Zaključak: Zadužuje se Stručna služba Gradskog vijeća Gračanica da prije svake sjednice Gradskog vijeća (redovne, vanredne i svečane) pripremi intoniranje himne BiH s obzirom da postoje tehničke mogućnosti da se ista intonira.

Incijativa vijećnika Arnes Avdića da prije svake sjednice Gradskog vijeća (redovne, vanredne i svečane) pripremi intoniranje himne BiH nije usvojena sa 10 glasova „ZA“ i 19 „SUZDRŽAN“

Vijećnik Hasan Puškar je izrazio sumnju u glasanje i zatražio pojedinačno glasanje.

Prešlo se na poimenično izjašnjavanje:

1.Krajinović Nihad (SUZDRŽAN)

2.Avdić Sadmir (SUZDRŽAN)

3.Bajrić Vahid (SUZDRŽAN)

4.Djedović Mirzet (SUZDRŽAN)

5.Dugić Dženita (SUZDRŽAN)

6.Fazlić Samer (SUZDRŽAN)

7.Hasić Ibrahim (ZA)
8.Milkić Demir (ODSUTAN)

9.Salihbašić Adnan (SUZDRŽAN)

10.Sulejmanović Osman (SUZDRŽAN)

11.Šakušić Ahmet (SUZDRŽAN)

12.Topčagić Mirzet (SUZDRŽAN)

13.Ahmetović Halid (ZA)

14.Avdić Arnes (ZA)

15.Buljubašić Reuf (ZA)

16.Devedžić Almedin (ZA)

17.Dizdarević Kemal (ZA)

18.Gadžić Ševal (ZA)

19.Hasić Haris (ZA)

20.Puškar Hasan (ZA)

21.Alić Ervin (SUZDRŽAN)

22.Dedić Dino (SUZDRŽAN)

23.Jukan Hamdija (SUZDRŽAN)

24.Jogunčić Mersiha (SUZDRŽAN)

25.Operhal Saša (SUZDRŽAN)

26.Dugić Rijad (SUZDRŽAN)

27.Mujić Alen (SUZDRŽAN)

28.Baraković Reuf (SUZDRŽAN)

29.Šehić Edin (SUZDRŽAN)

30.Okić Mirza (SUZDRŽAN)
Poslije poimeničnog izjašnjavanja incijativa vijećnika Avdić Arnesa nije dobila potrebnu većinu sa 9 glasova „ZA“ i 20 „SUZDRŽAN“.
Nakon ovog dijela sjednice prešlo se na dnevni red koji je utvrdio Kolegiji Vijeća, a dnevni red glasi:

D N E V N I   R E D :
1. RAZMATRANJE OSTAVKE I DONOŠENJE RJEŠENJA O RAZRJEŠENJU PREDSJEDAVAJUĆEG GRADSKOG VIJEĆA

Izvjestilac: Nihad Krajinović, Predsjedavajući Gradskog vijeća

2. IZBOR PREDSJEDAVAJUĆEG GRADSKOG VIJEĆA
3. IZBOR ZAMJENIKA PREDSJEDAVAJUĆEG GRADSKOG VIJEĆA

4. RAZMATRANJE I USVAJANJE IZVJEŠTAJA O IZVRŠENJU BUDŽETA GRADA GRAČANICA ZA 01.01. – 30.09.2022.GODINE.
Izvjestilac: Nusret Helić, Gradonačelnik

5. RAZMATRANJE I USVAJANJE PRIJEDLOGA ODLUKE O RAZRJEŠENJU ČLANA V MZ DONJA ORAHOVICA
Izvjestilac: Predsjedavajući GV

6. RAZMATRANJE I USVAJANJE PRIJEDLOGA ODLUKE O IMENOVANJU ČLANA V MZ DONJA ORAHOVICA
Izvjestilac:  Predsjedavajući GV

7. RAZMATRANJE I USVAJANJE PRIJEDLOGA ODLUKE O BEZBJEDNOSTI SAOBRAĆAJA NA CESTAMA GRADA GRAČANICA
Izvjestilac: Asim Arnaut, šef Odsjeka 

8. RAZMATRANJE I USVAJANJE NACRTA ODLUKE O JAVNOM REDU I MIRU
Izvjestilac:  Asim Arnaut, šef Odsjeka

9. DONOŠENJE RJEŠENJA O RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA POLJOPRIVREDU.
Izvjestilac: Arnes Avdić, Predsjednik Komisije

10.    DONOŠENJE RJEŠENJA O IMENOVANNJU ČLANA STALNOG RADNOG TIJELA  
       
GRADSKOG VIJEĆA GRAČANICA KOMISIJE ZA POJOPRIVREDU.
 
Izvjestilac: Arnes Avdić, Predsjednik Komisije

11. RAZMATRANJE INFORMACIJE O REALIZACIJI PROJEKATA KOJI SU FINANSIRANI SREDSTVIIMA VIŠIH NIVOA VLASTI I MEĐUNARODNIH DONATORA.

Izvjestilac: Nejra Naimkadić, Šef Odsjeka

12. RAZMATRANJE INFORMACIJE O REALIZACIJI INFRASTRUKTURNIH PROJEKATA NA PODRUČJU GRADA GRAČANICA.

Izvjestilac: Nihad Sinanović, Šef Službe

13. RAZMATRANJE INFORMACIJE O STANJU U KULTURI I REALIZACIJI PROJEKATA IZ KULTURE NA PODRUČJU GRADA GRAČANICA

Izvjestilacc Erhad Brkić, Stručni savjetnik

14. RAZMATRANJE INFORMACIJE O UPRAVLJANJU PARKING PROSTOROM.

Izvjestilac: Asim Arnaut, Šef Odsjeka
Nusret Helić, Gradonačelnik:

„Evo samo jedan prijedlog.Povlačim Odluku pod tačkom 7., Odluka o bezbjednosti saobraćaja, jer ima još nekih stvari koje treba doraditi pa da je pripremimo za narednu sjednicu.“

Hasan Puškar:

„Pozdravljam odluku Gradonačelnika da povuče tačku sa dnevnog reda Odluka o bezbjednosti saobraćaja, jer očito je bilo da nije bila dobro pripremljena i po njoj je bio udar na neke poslovne subjekte, na neke djelatnosti itd.Pozivam nas vijećnike da do donošenja novog prijedloga Odluke malo aktivnije svi uključimo, svako iz svoje oblasti, resora itd., jer očito smo shvatili ovu Odluku neozbiljno i mi i predlagač ko god da je pisao Odluku, nije bitno ko je predlagač jer možda Gradonačelnik ne piše, a ko je pisao to je sada druga stvar.Ja sam je dobro isčitao i našao sam u njoj od prvog do zadnjeg člana primjedbi, ali o tome ćemo se uključiti u buduće malo ozbiljnije.U vezi dnevnog reda imam nekoliko primjedbi na tekst dnevnog reda.Prva tačka dnevnog reda kaže izvjestilac Nihad Krajinović, druga i treća tačka dnevnog reda pri izboru i imenovanju mora se znati ko je izvjestilac, i ja mislim da ovdje treba pisati predsjednik Komisije za propise i Statut, izbor i imenovanje itd.Dalje, pod pet, šest itd. kaže Predsjedavajući Gradskog vijeća, a mi sada trebamo donijeti odluku i gdje narednim tačkama pet, šest, sedam, osam i devet u potpisu je Nihad Krajinović, a očito znamo da on neće biti Predsjedavajući.Ja mislim da bi tim dokumentima trebalo bez imena Stručna služba samo da stavi Predsjedavajući Gradskog vijeća, a u potpisu će biti neko koga mi danas izaberemo.Ja mislim da je to propust i da to treba da ispravi Stručna služba, pa eto pošto je ona stručna, a ja nisam, a ja sam našao njoj primjedbu i trebala bi biti malo stručnija.To je za početak što se tiče dnevnog reda.Nije preciznija, mi danas donosimo odluke i u potpisu je neko ko je dao ostavku i znači ona je neopoziva, a u potpisu je i dalje ta osoba i trebala bi to da potpiše.Non stop nalazimo neke propuste i imao bi još ali to ću kada bude dolazila koja tačka dnevnog reda pa ću primjedbe dati.Samo da ponovo podvučem, u dnevnom redu fino piše, u prvoj tački je Predsjedavajući ime i prezime, a dalje piše Predsjedavajući bez imena, a u dokumentima treba potpisati neko ko je dao ostavku.To treba ispraviti i ja mislim da treba u svakoj tački dnevnog reda kada budemo donosili je naglasiti da se to ispravi.“

Mersiha Jogunčić:

„Ja ću također samo u ime Kluba reći da pozdravljam ovo i prihvatam povlačenje tačke, s obzirom da smo zaista i mi izuzetno je dobro proučili i pogledali prijedlog Odluke i uočili određene nedostatke.Ponavljam ovaj apel kolege Puškara da se svi vijećnici i vijećnice, naravno i građani i građanke uključimo maksimalno kako bi smo donijeli ispravnu i adekvatnu Odluku koja će koristiti svima nama.“

Edin Šehić:

„Pa evo i ja da ponovim da se slažem sa povlačenjem, ali imam jedno pitanje za predlagača.Da li imamo Savjet za bezbjednost u saobraćaju, pošto je već navedeno tamo, da mi znamo kada se budemo uključili u raspravu, da li taj organ već postoji i možete li nam reći otpirlike od kojih ljudi je sačinjen, odnosno da li će se ažurirati da tako kažem sa novim stručnim ljudima.Da li imamo trenutno Savjet za bezbjedbost i da li on uopšte zasjeda i da li donosi određene stvari itd.“

Nusret Helić, Gradonačelnik:

„Imamo Savjet kojeg trebamo ažurirati i on će ovih dana zajedno sa formiranjem ovih zaključaka koje ste vi predložili prema Vijeću sa ovog sastanka i mi na sastanku s ovima koji su zaduženi za zaštitu i bezbjednost biti će formiran jedan, inoviran drugi i biti će također inoviran zdravstveni savjet koji funkcioniše na papiru jer neki ljudi su otišli.Dakle il u ovom il u sljedećem mjesecu do kraja godine ćemo imati ova tri savjeta popunjena sa ljudima koji treba da budu.“

Nihad Krajinović, Predsjedavajući Gradkosg vijeća je upoznao prisutne vijećnike da uz prijedlog predlagača 7.tačke dnevnog reda se povlači sa dnevnog reda i sugestiju vijećnika Hasana Puškara da tačke 2.i 3. bude izvjestilac predsjednik Komisije za propise i Statut, izbor i imenovanja, gradska priznanja i obilježavanja značajnih događaja i ličnosti.

D N E V N I   R E D :
1. RAZMATRANJE OSTAVKE I DONOŠENJE RJEŠENJA O RAZRJEŠENJU PREDSJEDAVAJUĆEG GRADSKOG VIJEĆA

Izvjestilac: Nihad Krajinović, Predsjedavajući Gradskog vijeća

2. IZBOR PREDSJEDAVAJUĆEG GRADSKOG VIJEĆA
Izvjestilac: Arnes Avdić, Predsjednik Komisije
3. IZBOR ZAMJENIKA PREDSJEDAVAJUĆEG GRADSKOG VIJEĆA
      Izvjestilac: Arnes Avdić, Predsjednik Komisije

4. RAZMATRANJE I USVAJANJE IZVJEŠTAJA O IZVRŠENJU BUDŽETA GRADA GRAČANICA ZA 01.01. – 30.09.2022.GODINE.
Izvjestilac: Nusret Helić, Gradonačelnik

5. RAZMATRANJE I USVAJANJE PRIJEDLOGA ODLUKE O RAZRJEŠENJU ČLANA V MZ DONJA ORAHOVICA
Izvjestilac: Predsjedavajući GV

6. RAZMATRANJE I USVAJANJE PRIJEDLOGA ODLUKE O IMENOVANJU ČLANA V MZ DONJA ORAHOVICA
Izvjestilac:  Predsjedavajući GV

7. RAZMATRANJE I USVAJANJE NACRTA ODLUKE O JAVNOM REDU I MIRU
Izvjestilac:  Asim Arnaut, šef Odsjeka

8. DONOŠENJE RJEŠENJA O RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA POLJOPRIVREDU.
Izvjestilac: Arnes Avdić, Predsjednik Komisije

9.  DONOŠENJE RJEŠENJA O IMENOVANNJU ČLANA STALNOG RADNOG TIJELA  
       
GRADSKOG VIJEĆA GRAČANICA KOMISIJE ZA POJOPRIVREDU.
 
Izvjestilac: Arnes Avdić, Predsjednik Komisije

10. RAZMATRANJE INFORMACIJE O REALIZACIJI PROJEKATA KOJI SU FINANSIRANI SREDSTVIIMA VIŠIH NIVOA VLASTI I MEĐUNARODNIH DONATORA.

    Izvjestilac: Nejra Naimkadić, Šef Odsjeka

11. RAZMATRANJE INFORMACIJE O REALIZACIJI INFRASTRUKTURNIH PROJEKATA NA PODRUČJU GRADA GRAČANICA.

    Izvjestilac: Nihad Sinanović, Šef Službe

12. RAZMATRANJE INFORMACIJE O STANJU U KULTURI I REALIZACIJI PROJEKATA IZ KULTURE NA PODRUČJU GRADA GRAČANICA

   Izvjestilacc Erhad Brkić, Stručni savjetnik

13. RAZMATRANJE INFORMACIJE O UPRAVLJANJU PARKING PROSTOROM.

   Izvjestilac: Asim Arnaut, Šef Odsjeka
Dnevni red je jednoglasno usvojen.

TAČKA 1

RAZMATRANJE OSTAVKE I DONOŠENJE RJEŠENJA O RAZRJEŠENJU PREDSJEDAVAJUĆEG GRADSKOG VIJEĆA

Nije bilo učesnika u diskusiji.

Rješenje o razrješenju Predsjedavajućeg Gradskog vijeća je usvojeno sa 22 glasa „ZA“ i 7 „SUZDRŽAN“.

Data je pauza od 5 minuta.

TAČKA 2

IZBOR PREDSJEDAVAJUĆEG GRADSKOG VIJEĆA

Arnes Avdić, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„S obzirom da do jučer do 16,00 sati su bili prijedlozi kandidata za predsjedavajućeg i zamjenika predsjedavajućeg, pa evo ja ću vam redosljedom pročitati sve kandidate koji su predloženi.Gradska organizacija SDP za predsjedavajućeg predložila je kolegu Mirzeta Topčagića i za zamjenika predsjedavajućeg predložili kolegicu Dženitu Dugić.Gradski odbor Naša stranka za kandidata za predsjedavajućeg Gradskog vijeća predložili kolegu Edina Šehića, a za zamjenicu kolegicu Mersihu Jogunčić.Klub vijećnika Naša stranka je predložio kolegu Edina Šehića za predsjedavajućeg i Mersihu Jogunčić za zamjenicu predsjedavajućeg.Klub SDA u Gradskom vijeću Gračanica je predložio kolegu Arnesa Avdića za predsjedavajućeg.Nezavisni vijećnici Reuf Baraković i Šehić Edin su za predsjedavajućeg Gradskog vijeća kandidovali Edina Šehića, a za zamjenicu predsjedavajućeg Mersihu Jogunčić.Klub vijećnika SDA u Gradskom vijeću Gračanica za zamjenika predsjedavajućeg Gradskog vijeća je imenovao kolegu Harisa Hasića.To su kandidature kako su pristizale.Komisija je na svojoj sjednici, s obzirom da na osnovu Poslovnika je izbor predsjedavajućeg i zamjenika predsjedavajućeg tajno glasanje, ukoliko naravno Vijeće se drugačije ne izjasni.Mi smo formirali i glasački listić na osnovu abecednog reda, kandidati za predsjedavajućeg: 

1. Arnes Avdić (SDA)

2. Edin Šehić (SAMOSTALNI VIJEĆNIK)

3. Mirzet Topčagić (SDP)

Zamjenik predsjedavajućeg kandidati su:

1. Dženita Dugić (SDP)

2. Haris Hasić (SDA)

3. Mersiha Jogunčić (NS)

Predlažem Vijeću, ukoliko drugačije Vijeće se ne bude odredilo, da bude javno glasanje.“

Učesnici u diskusiji:

Osman Sulejmanovi, Klub SDP:

„Obzirom da je Poslovnikom o radu data mogućnost da se glasa tajno ili javno, ja u ime SDP-a predlažem da se o ovom pitanju izjasnimo, odnosno da Vijeće donese odluku da li glasamo javno ili tajno.Ja tražim javno glasanje ali da se o tome izjasnimo.“

Edin Šehić:

„Pa mislim da ova incijativa Kluba SDP-a malo narušava demokratiju jer u svakim demokratskim izborima i svemu onome po savjesti ljudima dozvoljeno da glasaju tajno i mislim da bi to trebalo ispoštovati, da tajno glasamo pa kako bude bude.Obzirom da je ova tačka dnevnog reda o izboru predsajedavajućeg, kao što vidim bilo je više prijedloga mene kao kandidata za predsjedavajućeg ja želim samo iskoristiti u ovih svojih 10 minuta rasprave po ovoj tačci dnevnog reda, da istaknem neke tri sfere svog djelovanja, naravno ukoliko bi dobio povjerenje za predsjedavajućeg Gradskog vijeća i čime sam kroz incijative i ostale stvari bio prilično glasan i na neki način korigovao i koliko sam mogao ukazivao na određene stvari koje treba poboljšati, prije svega da se podigne integritet i predsjedavajućeg i Gradskog vijeća za veći stepen i veću stepenicu nego što je sada, a niz je stvari koje se mogu zaista poboljšati.Dakle kao što sam rekao tri sfere svog djelovanja, prva je povećanje stepena pravne regestative društvene odgovornosti.Svjedoci smo, samo ću se malo referirati, da mi nemamo Statut Grada, mi nemamo Statute MZ po novim registativama i ono što trebamo uraditi.Dakle to je prioritet koji bi trebao predsjedavajući, evo ako budem ja, ako ne, ovo sugerišem sljedećem predsjedavajućem koji bude, zaista da se potrude, a ja ću biti glasan da se to i ubrzano dešava.Drugo je unaprijeđenje rada dostupnim savremenim metodama, svejsni ste kroz incijative da zaista trebamo napraviti iskorak i da imamo koristeći savremena pomagala i tehnički opremljeni da možemo biti konstruktivni i bolji i vijećnici i bliži građanima na neki način kroz sve te savremene metode koje nam ovaj nivo tehnologije omogućava.Treće, veća transparentnost, odnosno veći stepen transparentnosti u radu i komunikaciji s građanima, uvesti dan otvorenih vrata da u kabinetu predsjedavajućeg jedan dan bude otvoren za građane i da se otvori ta komunikacija.Svjedoci smo da evo samo jedan ovaj vijećnički sat pozitivno odjeknuo i da svakako treba koristiti tu praksu za ostale probleme građana koji imaju u našoj lokalnoj zajednici.Na kraju svakako želim istaći da ukoliko bi bio izabran, da zasigurno sljedeća sjednica, tražiti ću da se pripremi Odluka o mom angažmanu na volonterskoj osnovi, dakle želim svoju platu i doprinose, koji cce 40.000 KM koštaju na tom kontu za predsjedavajućeg, preusmjerim u fond za stipendiranje i za starija iznemogla lica.Odgovorno tvrdim da mogu svoju funkciju obnašati zasigurno u to volontersko vrijeme koje bi sebi rasporedio u punom kapacitetu za dobrobit građana.To je ono što sam htio da s vama podijelim, i još jednom vas molim i apelujem da omogućite tajno glasanje i da ne silujemo ovdje demokratiju jer mislim da smo dovoljno sazrili da možemo to demokratsko pravilo ispoštovati i glasati tajno.“

Mersiha Jogunčić:

„Ja ću također, s obzirom da sam u par navrata u proteklom periodu rekla da ovaj rad Vijeća i sve ovo što se dešava postaje poprilično, pa evo reći ću groteskno i danas ću samo pročitati jedan citat Meše Selimovića, a koji kaže.“Kada u moru razočarenja potone i posljednja nada, ima nešto što nas održava na površini, a to je dostojanstvo.“Pa vas ja zaista pozivam, apelujem i molim da budete dostojanstveni i da malo pogledate sebe unutra čitavo ovo vrijeme protekle dvije godine i da jednom ispoštujemo ovaj Poslovnik i da glasamo tajno.Znamo mi svi pojedinačno u glavu kako će ko glasati, i nije ni bitno, nego je bitno ispoštovati proceduru i ne pretvarati ovo u sajam licemjerstva ili neko prebrojavanje i gledanja u oči kako je ko glasao, da mu se sutra može nešto reći ili ne reći.Ja vas zaista molim kao ljude, ozbiljne ljude, da glasamo tajno, mada već, evo reći ćemo znamo ishod i znamo sve, nemojte ništa da brinete jer i tajno glasanje će zaista donijeti onaj rezultat koji priželjkujete, ali budimo dostojanstveni.“

Replika:

Osman Sulejmanović:

„Udaramo se demokratijom, ovaj saziv Vijeća je usvojio Poslovnik i znači Vijeće se ponovo izjašnjava da li tajno ili javno.Ja sam pozvao na javno glasanje, demokratija je i jedno i drugo.“

Arnes Avdić, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„Samo malo pojašnjenje jer možda sam i ja u prethodnom izlaganju pogriješio.Glasanje je tajno, a Vijeće se određuje hoće li biti javno.Znači ne tajno ili javno da bira Vijeće, nego je tajno ukoliko to Vijeće odluči.Možda sam u prvom izlaganju pogrešno rekao pa eto samo ispravka ako sam pogrešno rekao.“

Data je pauza od 5 minuta na zahtjev Kluba SDA.

U nastavku sjednice, Nihad Krajinović, Predsjedavajući je upoznao prisutne vijećnike da je Klub SDP-a predložio javno glasanje, pa pozvao vijećnike da se o tome izjasne.

Prijedlog Kluba SDP-a da se prilikom izbora predsjedavajućeg Gradskog vijeća javno glasa je usvojen sa 15 glasova „ZA“, 2 „PROTIV“ i 10 „SUZDRŽAN“.

Vijećnik Osman Sulejmanović je izrazio sumnju u glasanje i zatražio pojedinačno glasanje.

Prešlo se na poimenično izjašnjavanje:

1.Krajinović Nihad (ZA)

2.Avdić Sadmir (ZA)

3.Bajrić Vahid (ZA)

4.Djedović Mirzet (ZA)

5.Dugić Dženita (ZA)

6.Fazlić Samer (ZA)

7.Hasić Ibrahim (ZA)
8.Milkić Demir (ODSUTAN)

9.Salihbašić Adnan (ZA)

10.Sulejmanović Osman (ZA)

11.Šakušić Ahmet (ZA)

12.Topčagić Mirzet (ZA)

13.Ahmetović Halid (SUZDRŽAN)

14.Avdić Arnes (SUZDRŽAN)

15.Buljubašić Reuf (SUZDRŽAN)

16.Devedžić Almedin (SUZDRŽAN)

17.Dizdarević Kemal (SUZDRŽAN)

18.Gadžić Ševal (SUZDRŽAN)

19.Hasić Haris (SUZDRŽAN)

20.Puškar Hasan (SUZDRŽAN)

21.Alić Ervin (ZA)

22.Dedić Dino (ZA)

23.Jukan Hamdija (ZA)

24.Jogunčić Mersiha (PROTIV)

25.Operhal Saša (PROTIV)

26.Dugić Rijad (ZA)

27.Mujić Alen (SUZDRŽAN)

28.Baraković Reuf (SUZDRŽAN)

29.Šehić Edin (SUZDRŽAN)

30.Okić Mirza (ZA)
Poslije poimeničnog izjašnjavanja prijedlog Kluba SDP-a da se prilikom izbora predsjedavajućeg Gradskog vijeća glasa javno je usvojeno sa 16 glasova „ZA“, 2 „PROTIV“ i 11 „SUZDRŽAN“.

Arnes Avdić, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„S obzirom da je javno glasanje za izbor predsjedavajućeg Gradskog vijeća, postoje tri kandidata i svako od vas se izjašnjava za jednog od ova tri kandidata, a to su Arnse Avdić, Edin Šehić i Mirzet Topčagić.Znači možete samo glasati za jednog kandidata u prvom krugu, pa ćemo dalje vidjeti za drugi krug ako nemamo potrebne većine u prvom krugu.“

Edin Šehić:

„Pa evo kao što sam rekao da je po meni na neki način silovanje demokratije, ali ok, odlučili ste kako ste odlučili, većina je ustvari odlučila.Obzirom da mi je sve jasno donekle ja ću povući svoju kandidaturu i ne tražim da se izjašnjava Vijeće o meni.“

Nihad Krajinović, Predsjedavajući Gradskog vijeća je pozvao prisutne vijećnike da se izjasne ko je za da vijećnik Arnes Avdić ili vijećnik Mirzet Topčagić bude predsjedavajući Gradskog vijeća.

Vijećnik Arnse Avdić je dobio 8 glasova „ZA“.

Vijećnik Mirzet Topčagić je dobio 17 glasova „ZA“

Arnes Avdić, predsjednik Komisije je zatražio pauzu od 5 minuta.

Data je pauza od 5 minuta.

Nihad Krajinović, Predsjedavajući Gradskog vijeća je upoznao prisutne vijećnike da prije potvrđivanja rezultata Komisija za propise i Statut, izbor i imenovanja, gradska priznanja i obilježavanja značajnih događaja i ličnosti je izrazila sumnju, pa će se glasanje ponoviti na način da se pročita svaki vijećnik i da se izjasni za, protiv ili suzdržan pojedinačno po kandidatima.

Dženana Tukulj, Sekretar Gradskog vijeća:

„Samo da malo pojasnim jer je malo drugačije dogovor bio.Prvo ćemo se izjašnjavati o jednom kandidatu pojedinačno, znači za, suzdržan, protiv.Ako prvi kandidat dobije dovoljan broj glasova onda se nema šta izjašnjavati o drugom, ako ne bude imao dovoljan broj glasova onda idemo na drugog kandidata i izjašnjavate se.Tri su kruga glasanja, u prvom krugu morate imati nadpolovičnu većinu, u drugi krug prolaze dva, mi nemamo više tri kandidata i u trećemo krugu ne morate imati nadpolovičnu većinu.Izjašnjvamo se o kandidatu Avdić Arnesu za, suzdržan, protiv, a tako isto za Mirzeta Topčagića.Ne možete za oba kandidata glasati za.“

Nihad Krajinović, Predsjedavajući je upoznao prisutne vijećnike da se prvo glasa za kandidata pod rednim brojem 1.Avdić Arnesa.

1.Krajinović Nihad (SUZDRŽAN)

2.Avdić Sadmir (PROTIV)

3.Bajrić Vahid (SUZDRŽAN)

4.Djedović Mirzet (SUZDRŽAN)

5.Dugić Dženita (SUZDRŽAN)

6.Fazlić Samer (SUZDRŽAN)

7.Hasić Ibrahim (SUZDRŽAN)
8.Milkić Demir (ODSUTAN)

9.Salihbašić Adnan (SUZDRŽAN)

10.Sulejmanović Osman (SUZDRŽAN)

11.Šakušić Ahmet (SUZDRŽAN)

12.Topčagić Mirzet (SUZDRŽAN)

13.Ahmetović Halid (ZA)

14.Avdić Arnes (ZA)

15.Buljubašić Reuf (ZA)

16.Devedžić Almedin (ZA)

17.Dizdarević Kemal (ZA)

18.Gadžić Ševal (ZA)

19.Hasić Haris (ZA)

20.Puškar Hasan (ZA)

21.Alić Ervin (SUZDRŽAN)

22.Dedić Dino (SUZDRŽAN)

23.Jukan Hamdija (SUZDRŽAN)

24.Jogunčić Mersiha (NE GLASA)

25.Operhal Saša (NE GLASA)

26.Dugić Rijad (SUZDRŽAN)

27.Mujić Alen (SUZDRŽAN)

28.Baraković Reuf (NE GLASA)

29.Šehić Edin (NE GLASA)

30.Okić Mirza (NE GLASA)
Prije objave rezultata za riječ se javio vijećnik Hasan Puškar.

Hasan Puškar:

„Ja svom drugu gospodinu Ibrahimu neki dan rekao da ovdje postoji za, protiv i suzdržan.Za ne glasam izađete napolje i ne glasate.Šta će ona ovdje sada pročitati, koliko nas je bilo za koliko šta, pravimo cirkus bolan od ovoga.Ako ćemo nastaviti praviti cirkus da nas osam ide napolje i vi nastavite praviti cirkus.Znači ako neću glasati ili šutim ili izađem napolje, mislim nema smisla pravimo cirkus.Zna se kako se glasa, ko je za, nije bitno ko je prošao jer na kraju će to opet biti isto, nema smisla da pravimo cirkus ovdje.Za ne glasam ne postoji kategorija, ili smo za, protiv ili suzdržan, ili šutimo i znači nismo nizašto.“

Kandidat pod rednim brojem 1.Avdić Arnes je dobio 8 glasova „ZA“, 1 „PROTIV“, 15 „SUZDRŽAN“ i 5 „NIJE GLASALO“

Prešlo se na glasanje za kandidata pod rednim brojem 2.Topčagić Mirzeta.

1.Krajinović Nihad (ZA)

2.Avdić Sadmir (ZA)

3.Bajrić Vahid (ZA)

4.Djedović Mirzet (ZA)

5.Dugić Dženita (ZA)

6.Fazlić Samer (ZA)

7.Hasić Ibrahim (ZA)
8.Milkić Demir (ODSUTAN)

9.Salihbašić Adnan (ZA)

10.Sulejmanović Osman (ZA)

11.Šakušić Ahmet (ZA)

12.Topčagić Mirzet (ZA)

13.Ahmetović Halid (SUZDRŽAN)

14.Avdić Arnes (SUZDRŽAN)

15.Buljubašić Reuf (SUZDRŽAN)

16.Devedžić Almedin (SUZDRŽAN)

17.Dizdarević Kemal (SUZDRŽAN)

18.Gadžić Ševal (SUZDRŽAN)

19.Hasić Haris (PROTIV)

20.Puškar Hasan (ODSUTAN)

21.Alić Ervin (ZA)

22.Dedić Dino (ZA)

23.Jukan Hamdija (ZA)

24.Jogunčić Mersiha (ODSUTNA)

25.Operhal Saša (ODSUTAN)

26.Dugić Rijad (ZA)

27.Mujić Alen (ZA)

28.Baraković Reuf (ODSUTAN)

29.Šehić Edin (ODSUTAN)

30.Okić Mirza (ZA)
Kandidat pod rednim brojem 2.Topčagić Mirzet je dobio 17 glasova „ZA“, 1 „PROTIV“ i 5 „SUZDRŽAN“.

Nihad Krajinović, Predsjedavajući je konstatovao da je Vijeće glasalo na sljedeći način:

1.Avdić Arnes je dobio 8 glasova „ZA“

2.Topčagić Mirzet je dobio 17 glasova „ZA“

Ovim glasanjem je vijećnik Topčagić Mirzet dobio poziciju Predsjedavajućeg Gradskog vijeća.

Zaključena rasprava.

Data je pauza od 10 minuta na zahtjev Kluba SDP.

Nihad Krajinović:

„Uvažene kolegice i kolege prisutni, uvaženi slušaoci Radio Gračanice, obzirom da ja ovdje završavam mandat predsjedavanja Gradskog vijeća Gračanica.Kratko ću vam se obratiti bez neke posebne patetike i velikih riječi, obzirom da nam je dnevni red obiman pa da možemo nastaviti raditi.U principu ja u životu ne volim opraštanja jer njih smatram prigodom za neke druge životne prilike u životu čovjeka koji nisu tako svečane i lijepe.Ja želim da ostanem s vama i dalje u kontaktu, želim da ostanemo prijatelji, saradnici, kolege na neki drugi način i ja ću biti prisutan i u Gračanici uz vas, i nastojati ću da dolazim na sjednice Gradskog vijeća.Nastojao sam da budem korektan i tolerantan prema svima vama, poštujući Statut i Poslovnik o radu Gradskog vijeća.Kancelarija Predsjedavajućeg je uvijek bila otvorena za sve vas, za ostale saradnike, za građane i vjerujem da će tako ostati i ubuduće.Novom Predsjedavajućem, odnosno novom rukovodstvu Gradskog vijeća želim puno sreće u radu i molim vas da surađujete, budete korektni jedni prema drugim i politika je ono da se ponekad i mišljenja sučeljavaju i sukobljavaju, ali neka to bude sve u korist i dobrobit svih naših građana.Još jednom novom Predsjedavajućem čestitam na izboru i želim puno sreće u radu.“

Mirzet Topčagić, Predsjedavajući Gradskog vijeća:

„Uvažene kolegice i kolege, uvaženi gospodine Gradonačelniče sa svojim saradnicima,poštovani gosti, predstavnici medija, poštovani slušaoci Radio Gračanice ja vas sve srdačno pozdravljam.Želim da se zahvalim svim kolegama koji su dali podršku pri izboru mene za predsjedavajućeg Gradskog vijeća Grada Gračanica.Također, zahvaljujem se i onima koji nisu, vjerovatno su imali svoje vlastite razloge zašto nisu.Ono što vam mogu obećati jeste da ću raditi sve na tome da imate jednaka prava, ona koja vam pripadaju po Ustavu, Statutu i Poslovniku Grada Gračanice.Također, raditi ću na stvaranju uslova da možete ispuniti i one dužnosti koje smo svi mi preuzeli po prihvatanju mandata.“ 
TAČKA 3

IZBOR ZAMJENIKA PREDSJEDAVAJUĆEG GRADSKOG VIJEĆA

Arnes Avdić, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„S obzirom da je također prijedlog kandidata bilo jučer do 16,00 sati.Pristigla su tri prijedloga, te je Komisija na sjednici utvrdila prijedlog glasačkog listića.Slično kao pri izboru predsjedavajućeg, po abecednom redu kako sljedi.

1. Dugić Dženita (SDP)

2. Hasić Haria (SDA)

3. Mersiha Jogunčić (NS)

Isto kao i kod predsjedavajućeg, znači tajno je glasanje, ukoliko Vijeće želi javno može se izjasniti o tome.“
Učesnici u diskusiji:

Hasan Puškar:

„Klub vijećnika SDA povlači svoj prijedlog, pošto žensko treba biti zamjenik predsjedavajućeg, pa da bude ravnopravna utakmica.“
Osman Sulejmanović:
„Pa ja bih prvo čestitao Predsjedavajućem na izboru i zahvalio se kolegama koji su podržali SDP-e, vijećničkoj većini.Također bi sada predložio da se ponovo izjasnimo o izboru zamjenika predsjedavajućeg, da li smo za javno glasanje.“
Edin Šehić:

„Evo i ja želim da se pridružim čestitkama, čestitam kolegi Mirzetu Topčagiću na izboru i želim zaista uspješan rad.Kao što sam rekao i maloprije da će zaista imati pritiske s moje strane za neke stvari, a obzirom da znam da je korektan i da je zaista proaktivan, da će uvažiti i zasigurno unaprijediti stavi koje mu se sugerišu.Što se tiče ove tačke dnevng reda za izbor dopredsjedavajućeg, odnosno zamjenice predsjedavajućeg ja smatram, evo što je maloprije kolega Sulejmanović rekao da se zahvaljuje što smo podržali SDP-e kandidata, da ipak trebamo malo biti u neku ruku i pružiti priliku i drugim političkim subjektima koji parcipiraju u Gradskom vijeću.Tako da zaista smatram, i evo mi smo i predložili zato imam pravo to reći javno, da Mersija Jogunčić uz dužno poštovanje kolegice Dugić, znajući da se neće naljutiti sigurno, da njeno „protokularno mjesto zamjenice predsjedavajuće“, a nadam se da će to kolega Topčagić znati svog zamjenika malo više angažovati po određenim pitanjima.Ipak trebamo da podržimo kolegicu Mersihu Jogunčić, ali evo naravno ako dođe do javnog glasanja, ako ne, svako ima svoje pravo koga će, a ja evo aludiram na Mersihu Jogunčić kao zaista kandidata koji bi trabao da napravi neki balans u u Gradskom vijeću.

Alen Mujić:

„Evo i ja ću se kratko pridružiti čestitkama, čestitam kolega Topčagiću na izboru predsjedavajućeg i apelovo bi na kolege da ovo glasanje odradimo tajno, s obzirom da smo u prethodnoj tačci dnevnog reda imali situaciju koja je krajne neozbiljna bila.“

Data je pauza od 5 minuta na zahtjev Kluba samostalnih vijećnika.

Nakon pauze, Mirzet Topčagić, Predsjedavajući Gradskog vijeća je dao na usvajanje prijedlog vijećnika Osmana Sulejmanovića da se prilikom izbora zamjenika predsjedavajućeg glasa javno.

Prijedlog vijećnika Osmana Sulejmanovića da se prilikom izbora zamjenika predsjedavajućeg glasa javno je usvojen sa 16 glasova „ZA“, 4 „PROTIV“ i 6 „SUZDRŽAN“.
Mersiha Jogunčić:

„S obzirom da smo zaista danas prekršili sve demokratske procedure i da je demokratija u ovom gradu mrtva, a u ovom Vijeću odavno.Ja povlačim svoju kandidaturu za podpredsjednicu, odnosno za dopredsjedavajuću i ovim putem mogu komotno čestitati kolegici Dženiti i drago mi je da je Zakon o jednakopravnost spolova ispoštovan.Kolegici Dženiti čestitati na izboru, evo biti ću prva, ali sam duboko razočaran partokratijom i duboko sam razočarana vašim odnosom i načinom prema izboru, kako predsjedavajućeg tako i dopredsjedavajućeg.Zahvaljujem se, dakle povlačim kandidaturu, nemamo o čemu glasati i ja sam se maloprije pozvala na dostojanstvo, moje dostojanstvo je tako i ja sam takva i to je moj stav.“

Osman Sulejmanović:

„Ne bi se ja složio sa kolegicom Jogunčić da je demokratija ugrožena.Mi smo ovdje imali izjašnjavanje o jednom, drugom i trećem, znači bili ste na listi i niste prošli, ali više eto niste.“

Zaključena rasprava.

Mirzet Topčagić, Predsjedavajući Gradskog vijeća je pozvao prisutne vijećnike da pristupe glasanju za izbor zamjenika predsjedavajućeg Gradkosg vijeća.Vijeće treba da se izjasni o kandidatkinji pod rednim brojem 1.Dženiti Dugić.

Kandidatkinja pod rednim brojem 1.Dženita Dugić je dobila 17 glasova „ZA“ i 2 „SUZDRŽAN“

Mirzet Topčagić, Predsjedavajući, je konstatovao da je kandidatkinja Dženita Dugić sa 17 glasova „ZA“ imenovana za zamjenicu predsjedavajućeg Gradskog vijeća.

Dženita Dugić, Zamjenica predsjedavajućeg:

„Prvnestveno prije svega želim da se zaista zahvalim svim kolegama koji su podržali prijedlog mene za mjesto zamjenice predsjedavajućeg.Malo ću sada reći neko svoje lično mišljenje, da bi ja voljela da je danas ovdje situacija malo drugačija i da je makar izbor pet do deset žena za ovo mjesto, a možda čak i za mjesto predsjedavajućeg Gradskog vijeća, ali evo bitno je početi odnekud.Hvala vam još jednom svima, ovo je za mene stvarno, koliko god nisam imala tu anbiciju u svom prvom mandatu, ali za mene ovo pretstavlja veliku čast, a Boga mi još veću odgovornost.“

TAČKA 4

RAZMATRANJE I USVAJANJE IZVJEŠTAJA O IZVRŠENJU BUDŽETA GRADA GRAČANICA ZA 01.01.-30.09.2022.GODINU

Nusret Helić, Gradonačelnik:

“Za razliku od Nihada, ja ostajem sa vama  najmanje dvije godine.

Pred vama je Izvještaj o izršenju budžeta za 9 mjeseci. Obaveza podnošenja kvartalnih izvještaa o izvršenju budžeta utvrđena je Zakonom o budžetima u F BiH. Shodno toj obavezi i podnosimo Gradskom vjeću Izvještaj o izvršenju budžeta za 9 mjeseci 2022godine.

Da podsjetim, da smo budžet usvojili 30.12.2021.godine, a zatim izmjene i dopune 02. 07. i 31. 10.2022.godine. 

Pošto se radi o izvršenju za 9 mjeseci, uporedni podaci su rađeni na bazi usvojenog budžeta i prve njegove izmjene, odnosno do tada važećeg budžeta.

Za 9 mjeseci ostvaren je budžet u iznosu od 14.824.440 KM ili 79,68 % od plana za 9 mjeseci.


Prihodi su ostvareni u iznosu od 12.317.298 KM ili 91,99 %. Od toga:


- Porezni prihodi 9.014.399 KM ili 113,47 %


- Neporezni prihodi 2.480.330  KM ili 79,67 %


- Grantovi 822.596 KM ili 35,28 %


- Primitci 1.200.950 KM


- Iskorišteni dio viška prihoda za 9 mjeseci je 1.306.192 KM ili 31,08 %.

Namjenska sredstva CZ od naknade za zaštitu i spašavanje ljudi i materijalnih dobara ostvarena su u iznosu od 208.172 KM.

Šta je karakteristično za prihode:


- Veće ostvarenje prihoda od poreza na dohodak za 18,85 %


- Veće ostvarenje inidirektnih poreza za 2,59%


- Manje ostvarenje neporeznih prihoda za 20,33 %, u okviru kojih najveći dio otpada na povrat PDV-a za projekat finansiran iz EIB-a i MEG-a, jer nije došlo do realizacije planiranih projekata. Detaljniji prikaz ostvarenja svakog prihoda imate u tabelama i obrazloženju uz jednu napomenu da je u okviru poreznih prihoda najveće ostvarenje osim od poreza na dohodak i na porezima na promet nepokretnosti od fizičkih i pravnih lica. Između ostalog to je zasliga i ove komisije koja radi pošteno svoj posao i onako kako je propisano.

U istom periodu su ostvarenii izdaci sa otplatom duga od 11.100.591 KM ili 59,67 % od plana.


Sami izdaci su ostvareni u iznosu od 10.775.270 KM ili 59,02 %.


Tekući izdaci ostvareni su u iznosu 7.575.311 KM ili 56,16 % plana. U okviru njih ostvarenje pojedinih izdataka je slijedeće:


-Plaće i naknade zaposlenih – ostvareno 2.925.880 KM ili 96,61 % .


-Doprinosi poslodavca i dr. ostvareni u iznosuu od 276.373 KM ili 98,79 % .


-Izdaci za materijalne troškove - ostvareno
1.673.120 KM ili 98,79 %.


-Tekući grantovi – ostvareno 2.358.338 KM ili 86,17 % .


-Kapitalni transferi – ostvareno 224.818 KM ili 32,07 %.


-Izdaci za kamate i ostale naknade – ostvareno 28.351 KM ili 60,58 % .


-Tekuća rezerva – ostvareno 88.431 KM ili 58,95 % .

Kapitalni izdaci ostvareni su u iznosu od 3.199.959 KM ili 39,31 %. Šta se u okviru ovog ekonomskog koda realizovalo, mogli ste vidjeti u tabelama i obrazloženju, a kakvo je stanje realizacije kapitalnih projekata zaključno sa 15.11. mogli ste vidjeti iz Informacije koju ste takođe dobili.

Izdaci za finansijsku imovinu (kupovina dionica) – ostvareno je 16.300 KM ili 108,67 %.

Otplata duga – ostvarena je u iznosu od 309.021 KM ili 92,80 %.

Detaljan prikaz svih izdataka i njihovo pojedinačno ostvarenje mogli ste vidjeti iz tabela (Analitika izdataka) i obrazloženja, te smatram da nema potrebe da to ponavljam.

Ono što je bitno istaći je to da nije bilo stavki čije je izvršenje iznad ukupno planiranih sredstava za 2022.godinu i da je prema dosadašnjim pokazateljima jasno da će prihodi biti veći od izdataka, te da je realno očekivati veći suficit od planiranog u nacrtu budžeta, što ostavlja mogućnost da se uvrste novi projekti i namjene sa javnih rasprava.

Takođe je bitno istaći da se sredstva planirana za rad organa i vijeća  racionalno troše i da tu nema prekoračenja, bar za sada, bez obzira na sva poskupljenja.

Predlažem da  Vijeće  Izvještaj usvoji i ono što uvijek kažem već je za ova 2 mjeseca unazad sasvim drugačije izvršenje i to ste mogli i vidjeti kroz projekte, a inače trudimo se da izvršenje, odnosno budžet koji je planiran izvršimoo u većini jer uvijek će doći do ne realizacije nekih projekata koji će oći svoje mjesto u budžetu za slijedeću godinu.

Osman Sulejmanović, Komisija za budžet:

„Komisija za budžet je razmatrala Izvještaj o izvršenju budžeta za 01.01.-30.09.2022.godinu, i imala je jednu malu opasku, da se pokuša dok je ova građevinska sezona riješiti malo više ovih kapitalnih projekata u gradu i predlaže Vijeću da ovakav Izvještaj usvoji.“

Učesnici u diskusiji:

Sadmir Avdić, Klub SDP:

„Klub vijećnika SDP-a je razmatrao i analizirao Izvještaj o izvršenju budžeta Grada Gračanica za 01.01.-30.09.2022.godinu i naš stav je da ćemo mi podržati ovaj Izvještaj.Ukupni ostvareni prihodi su kao što je Gradonačelnik rekao u iznosu od 14.824.440 KM, što je 79,68 % u odnosu na planirani.Raduje nas činjenica da su ukupni porezni prihodi ostvareni u procentualnom iznosu od 113,47 % u odnosu na devetomjesečni plan, neporezni prihodi su u nešto lošijem trendu realizovani u procentualnom iznosu 79,67 % u odnosu na devetomjesečni plan, što i nije tako loše.Ponovo kao i svaki budžetske godine imamo lošu realizaciju po pitanju grantova koji su sa 30.09. na nivou 35,28 % realizacije.Bojimo se da će Grad Gračanica ove godine veoma loše proći kada je u pitanju realizacija potpora i grantova,  naročito sa viših nivoa vlasti.Kada su u pitanju izdaci u Izvještaju se može vidjeti da su sve tekuće obaveze uredno izmirivane, naravno zbog neostavarenja ukupno planiranog prihoda logično je da su realizovani izdaci manji u odnosu na planirane.Kada su u pitanju projekti koji se odnose na rekonstrukciju investicionog održavanja, nadamo se da će što veći broj projekata biti realizovan u ovoj budžetskoj godini.Za današnju sjednicu u našim materijalima smo dobili Informaciju o realizaciji projekata infrastrukture iz budžeta Grada Gračanica do 15.11.2022.godine koja je kasnije na dnevnom redu.Iz nje se može vidjeti da sa polovinom jedanaestog mjeseca imamo dosta veći broj realizovanih projekata nego što je to prikazano i dostavljeno u Izvještaju u izvršenju budžeta Grada Gračanica sa 01.01.-30.09.2022.godine.Klub SDP-a upućuje čestitke gospodinu Gradonačelniku i njegovim saradnicima.“

Almedin Devedžić, Klub SDA:

„Evo ja se prvi put javljam ovdje i nisam imao priliku da čestitam novom rukovodstvu ovog uvaženog zakonodavnog tijela Grada Gračanica na izboru i želim da ovo Vijeće vode u skladu sa zakonima i pravilnicima koje smo usvojali ovdje zajednički, a ne da se krše kao što je do sada bio slučaj.Naravno rezultati glasanja su bili strašno neizvjesni i u fotofinišu su izabrani ljudi, bilo je napeto ali u svakom slučaju dobro je da imamo rukovodstvo.Grad Gračanica je prvi grad koji se pretvorio u zakonodavnu izvršnu vlast kojom jedna partija vlada, ne znam da li je jedan jedini, ali ja koliko znam da u Gračanici od danas vlada SDP u punom smislu, tako da čestitam vam i treba da vladate jer vi ste izborni pobjednici za razliku od današnji pregovora, odnosno sporazuma koji su potpisani u Sarajevu.Vi i treba da vladate ovim Gradom i kao izvršna vlast, imate gradonačelnika, imate predsjedavajućeg, imate zamjenika, dakle SDP vlada u ovom Gradu i poruka je svima nama, za sve što je dobro reći ćemo SDP je zaslužan, a za sve ono što nije treba da kažemo da je SDP također zaslužan.Tako da od danas želim vam sreću svima nama u budućem radu.Što se tiče budžeta i on će najvjerovatnije jednopartijski biti donešen, jer ovi koji su izgubili na glasanju pretpostavljam da neće ovo podržati, ali nikad se ne zna.Puno ovdje brojki ima, teško je sada u ovom vremenu jer vidim da me stalno ograničavaju kada izađem da ne govorim u skladu sa temom, pa ima puno stvari koje se ima ovdje reći ali malo vremena.Ja ću se samo dotaći dvije stvari koje me strašno bole, posebno jedne stvari, obzirom da direktno proživljavam te stvari, a to je u pitanje vodosnadbijevanje u Lukavici.Prije godinu dana ovdje sam, da ne kažem svašta pričao i tražio pomoć.Za godinu dana šta se promijenilo, postavljam pitanje Gradonačelniku Nusretu Heliću, šta se to uradilo za ovu godinu dana kada je u pitanju vodosnadbijevanje Lukavice.Vidim ovdje da su ponovo bušotine nekakve, i naravno ja to pozdravljam, međutim znam sigurno da od toga nema ništa i to je ponovo bacanje para.Evo nadam se da će Gradonačelnik izaći i ponovo ovdje ispričati priču kako će Lukavica dobiti vodu.Isto tako i kolega Hasić je, pretpostavljam, burno reagovao kada spomenem Malešiće, ali zapalo mi je za oko izgradnja puta Malešići-Lukavica.Pa jedna, pa drugi puta izgradnja puta Malešići-Lukavica, znam kolega ne morate mi sugerisati, ali da li ćemo nekada početi graditi put Lukavica-Malešići, a ne Malešići-Lukavica.Ova gradnja puta kako je prikazana ovdje u budžetu je očigledno izgradnja puteva u Malešićima, jeste taj put je Malešići-Lukavica, ali dokle se radi.Evo pozivam Gradonačelnika da novac kojeg smo dobili gore od premijera Novalića, koji je predmjer napadanja svih, koji nam je poslao nekakve pare da iskoristimo pa da počenemo da radimo nešto od Lukavice a ne od Malešića.Naravno, doći ćemo mi do Malešića, ali bi volio da ovi iz Malešića krenu brže da dođu do Lukavice, a mi sigurno moramo doći do Malešića.Kaže ima nekih projekata koji nisu pokrenuti, ja sam izbrojao i 30 ih ima, 30 projekata koji su bili u budžetu a nisi uopšte pokrenuti, ne znam zbog čega i po kojim kriteriju.Evo izašli su iz SDP-a i kažu da će podržati, razumije, za njih je med i mlijeko, a za nas iz SDA naravno nije i mi ćemo nastojati da radimo u interesu građana, u interesu ljudi koji evo slušaju pretpostavljam i ovo danas i hvataju se za glavu i kažu „pa za koga smo mi glasali“.Dobro je što je došlo do miksanja rukovodstva, nadam se da će sljedeći saziv ovog Gradskog vijeća doživjeti veliko, veliko prentumbavanje da napokon razumijemo te ljude na terenu i da im konačno s ovog mjesta pokažemo poruku da smo ozbiljni, a ne kao što smo danas neozbiljni, šta smo pokazali masu kršenja i Pravilnika i Statuta, ali o tom potom, kažu većina ima vlast i biti će onako kako oni kažu.Ja kažem uredu, slažem se, ali mi iz Kluba SDA nećemo podržati ovo, mada je ovo privremeno, biti ćemo suzdržani.Nažalost kada budemo pravili budžet biti ćemo glasni svi da pokušamo da damo svoj doprinos, da rješavamo i konačno počnemo rješavati probleme građana u gradu, na terenu, a ne da ovdje u ovoj udobnoj prostoriji sjedimo i odradimo svoje i odemo kući, i poslije toga za mjesec dana se ponovo nađemo ovdje i počnemo pričati priču koja apsolutno ne odgovara terenu.Siguran sam da građani Gračanice ne podržavaju rad ovog Vijeća, ali nažalost to je tako jer većina donosi odluku.“

Ibrahim Hasić:

„Želio bi kolegi Devedžiću, iako on je meni odgovorio da zna, a ustvari radi se od Lukavice prema Malešićima, a radi se od Malešića prema Lukavici.Meni je žao kolega Devedžiću što vi niste krenuli na vrijeme od Lukavice prema Malešićima, već vi ste išli od Lukavice prema Klokotnici, ali znači u ovom lancu sada izgradnje puta kolika će dužina biti o tom potom, od Malešića prema Lukavici, biti će od Lukavice do naseljenog mjesta gore.Prema tome nije to samo od Malešića prema Lukavici, već je i od Lukavice prema Malešićima.“

Replika:

Almedin Devedžić:

„Nisam znao kolega Ibrahime da vi odlučujete odakle će to krenuti, dobro, o tome ja i govorim nažalost, u ovom Vijeću i jest glavni problem to, metafora ta.Možda bi bilo dobro kada govorimo konkretno o ovom problemu da malo krenemo od Malešića, a malo od Lukavice, mislim da smo ravnopravni.Kada kaže evo kolega Topčagić da budemo transparentni, bla, bla, bla, hajmo na takav način rješavati probleme.Očigledno da u nas ovdje u Vijeću demokratija jeste, ali na naš način, jeste li za demokratiju ili da vas bijemo.“

Nusret Helić, Gradonačelnik:

„Pa evo tri stvari ovo što je Almedin govorio.Dajte molim vas, govorili smo do sada, obezbjeđivali dio para, dajte u MZ se opredijelite šta hoćete.Sjećate se prije mjesec, dva ste rekli da je Vlada odobrila neka sredstva Doboj Istoku za Lukavicu, ako je to daj da se opredijelimo.Ja pare ne mogu davati u Doboj Istok nego ću davati za mrežu koja je na našem području Grada.Sada ste ponovo, a znate da ste aplicirali dvjesta i nešto hiljada Vladi iz sredstava vodni naknada a dobili smo nulu za Lukavicu, dobili smo samo za Orahovicu.Dakle nismo dobili ove godine ništa para kada je u pitanju vodovod Lukavica što ide preko nas.Mi smo uložili naših sredstava i utvrdili smo da postoje naznake da treba dalje ići da se bušotina radi, i računali smo na ta sredstva.Mi ćemo vidjeti sada šta ćemo planirati u ovoj godini i ima još jedan projekat koga ćemo evo uz budžet predložiti, ovaj projekat Malešići-Lukavica da se jedna količina vode dobije.Kada je u pitanju put Lukavica-Malešići, odnosno Malešići, nemoj te pričati nepoznate informacije.Mi smo aplicirali prema Ministarstvu prostornog uređenja preko naših poslanika, konkretno Hasića, i odobreno nam je 150.000 KM za put Malešići-Lukavica.Mi smo jednu dionicu aplicirali 150.000 KM Malešići-Lukavica, a drugu Lukavica-Malešići, odobreno nam je oko 150.000 KM ako ne griješim.Kada smo htjeli u realizaciju kažu morate i vi obezbjediti 150.000 KM i dok to ne obezbjedite ne možete raditi.Vidjeli ste u nacrtu budžeta ima tamo stavka naših 135.000 KM i ide jedna dionica ovo što si govorio od Malešića prema Lukavici i ide iz Lukavice dokle je naselje, dakle to je istina kada je taj put u pitanju.Ovo što kasne projekti, pa ljudi božiji ja sam vam govorio, mi sedam mjeseci nemamo uposlenika jer je na bolovanju koji je radio to i raspodjelili smo čovjeka koji radi na imovinskim poslovima, odnosno ženu, i ona je stigla da uradi onoliko projekata koliko ste vidjeli tamo.Uvijek sam govorio da je problem sa izvođačima, potpisani ugovori, ljudi ne izvršavaju jer nema radnika i vrijeme je takvo kakvo jest, dakle kasni samo zbog toga.Meni kao gradonačelniku je stalo da se svi projekti završe, kao i vama svima.Nema tu drugog razloga osim ove dvije stvari.“

Replika:

Almedin Devedžić:

„Pa kada vas ja pozovem Gradonačelniče da izađete i kažete, vi to izađete i tako upakujete i ja sad kao čovjek koji pratim ovdje kontam to će biti riješeno, i tako iz godine u godinu, iz godine u godinu stojimo u mjestu.Projekat vodosnadbijevanja MZ Lukavica treba da ide na način da se uvaži MZ na način sljedeći.Mi vodu jedino možemo riješiti iz Doboj Istoka i ja vama upravo, uporno, sistematski govorim da to trebamo rješavati, pa zadnji sigurno četiri godine, svaki budžet.Svaki put nađemo način i opravdanje da to ne bude iz Doboj Istoka, svaki put se ponovo vraćamo na priču koja jednostavno nema plodova rada, a to je bušotina.Lukavica nema podzemnih izvora vode, znači nema šanse da se na takav način rješava.Ono što smo mi započeli, a započeli smo jer ste nas vi natjerali, govorim o MZ Lukavica, nema incijative od strane VMZ, odnosno ljudi kojima je stalo da riješimo taj problem.Mi smo pokrenuli incijativu, obavili smo sve moguće potrebne radnje da se krene sa rješavanjem tog pitanja, a to je da smo otkočili najveći problem koji je do sada bio, a to je usko grlo u vodosnadbijevanju sistema u Doboj Istoku, koji Doboj Istok sam nije mogao pokriti.Mi smo zamolili Vladu, Premijera, ja lično zajedno sa Federalnim poslanikom Rahimom Gadžićem i načelnikom Općine Doboj Istok Kemalom Bradićem i zajedno smo riješili taj problem tako što je Općina Doboj Istok od Vlade TK dobila 250.000 KM na ime rješavanja pitanja vodosnadbijevanja MZ Lukavica, plus još 250.000 KM za rješavanje svojih pitanja.Konačno evo tender se završava i konačno će to pitanje biti riješeno.Tako da mi vodu imamo na Dujema, a znamo mi dobro da na Dujema postoji rezervoar s koji se već jedan dio MZ snadbijeva.Znači to usko grlo, izbacivanje vode od srednjeg rezervoara do Klokotnice je riješeno s tim parama i to je ono što je trebalo prvo da se riješi, to vi niste htjeli, kažete to je Doboj Istok.To je trebalo riješiti da bi mi sada stvorili pretpostavke i hvala Bogu to je krenulo i to više neće niko zaustaviti.Došli smo do administrativne teritorije MZ Lukavica, odnosno Gračanice i dobili ste već u dopisu šta je plan.Doći će delegacija MZ Lukavica da zajedno rješavamo tu stvar.Dakle sredstva postoje, idejni projekat je napravljen, saglasnost Vijeća Općine Doboj Istok i tamošnjeg načelnika postoji da se isporučuje višak vode koji su nama dovoljni da riješimo to pitanje.Vrijednost ulaganja je oko 700.000 KM, je li to puno para, nije, i da smo do sada rješavali svake godine po stotinu, pedeset hiljada maraka, nije važno, mogli smo do sada dovesti vodu, jer voda iz Doboj Istoka već pokriva dio Lukavice i trebaju samo proširiti.Ovo što radi Grad Gračanica sa bušotinama mi to podržavamo i uvijek smo podržavali, ali smo svjedoci da to nema efekta, nema rezultata.Valjda ti stručnjaci znaju već jednom da u Lukavici nema podzemni nalazišta vode i da je ovo jedini način.Mi smo napravili plan, čekamo formiranje vlasti, imamo vlast u Gračanici i da zajednički u naredne dvije godine možemo ga riješiti i da oni u Delićima i Devedžijama za koje sada govorite da ponovo iz Malešića vodu, imamo vodu na 3.000 metara udaljenosti, a vi sada dovodite vodu sa 11.000 metara.Ovo je jedini mogući način, evo neka ostane zapisano, od danas pa nadalje ćemo rješavati pitanje vode na ovaj način i ja vas pozivam da se vi uključite.Ja sam pozivao vas da vi vodite stvari, da rješavate stvari ali nema efekta, nemamo mi nikakve fajde od tih projekata, od tih istraživanja i tih firmi, nemamo ljudi šta vam je.Evo treću godinu za redom ja se zakačim za ovaj mikrofon i govorim o toj priči, jesmo li šta pomakli, nismo.Evo sada smo pomakli, sada smo pomakali s ovih 250.000 KM riješili smo problem i MZ je platila projekat idejnog rješenja sa detaljnim predračunima.Dakle imamo plan, tražimo i pozivamo vas Gradonačelniče i čitavo Vijeće da se uključimo i ga da realizujemo, i da za dvije godine Lukavica mora dobiti vodu, naravno uključiti ćemo i više nivoe vlasti.To je jedini način, a sve ostalo je priča bezvezna jer nema efekta, možemo mediti koliko hoćemo.Što se tiče puta za Lukavicu, jesmo mi smo odabrali Klokotnicu zato što nam je bliža.Svaki put sam ja ograničen s vremenom, pa valjda je ovo rasprava o budžetu i daj da pričamo ako ćemo pričati.Je li raspravljamo o izvršenju budžeta, pa daj dopustite da raspravljamo o tome, dozvolite da završim.Kada je u pitanju put za Malešiće, zar mislite da bi mi voljeli da je on zapušten, zapušten je nebrigom i lokalne i gradske vlasti i morali smo tražiti rješenja koja su nam bliže i koja učestvuju viši nivoi vlasti, pa smo napravili put preko Doboj Istoka.Nažalost, mi smo jedina MZ koji nismo spojeni sa centrom grada asfaltim putem, bilo kakvim, jedina.Mi sva svoja prava tražimo preko druge općine, prolazimo i hitnu pomoć i policiju, sve moguće stvari da bi došli do svog grada.Zašto, zato što nemamo puta, izgrađenog puta i evo sada se gradi put ali se gradi u Malešićima i svaka čast, moramo mi proći kroz Malešiće, ali kada će se početi graditi iz Lukavice prema Malešićima.Znam da vi određujete, vi iz većine, vi iz SDP-a, vi određujete odakle će ići i uredu ja to prihvatam, ali samo daj poslušajte da budemo transparentni i glasove drugih, jer niste vi uvijek baš u prilici da budete uvijek baš u pravu.Čestitam vam na moći koje imate u rukama i ovih vaših koji vas prate s vremena na vrijeme, koje ste danas dobro, dobro izigrali, svaka čast, dobro odigrate, ali dajte malo poslušajte i ostale.Nisam zlonamjeran, ali morate prihvatiti kritiku i na kraju krajeva ovo je rasprava o izvršenju budžeta i nemojte ćutati, izađite pa pričajte.Nemojte po kafanama tamo pričati i po ulici šta je i kako je, izađite i pričajte neka narod sluša, jer narod i treba da sluša ovo jer oni su nas birali i imaju pravo da im kažemo.“

Nusret Helić, Gradonačelnik:

„Bio si dio ili većine il uz većinu i nisi tako pričao.Nekoliko put sam rekao ovdje na Vijeću da smo napravili sporazum za vodu iz Doboj Istoka, potpisan i donijeti ću vam sljedeće put, i onda ste obustavili vi, to je činjenica.Potpisan ugovor sa bivšim načelnikom da se dovede višak vode i sa Duja da ide dalje, to je činjenica.Ako je ovo ovako da ste riješili ovo pitanje vode, pa bravo, ako ste riješili da dođe do teritorije Lukavice ja ću obezbjediti ono što treba dalje i ako je tako čestitam vam.Ovo što pričate da nema puta, nemojte oko toga, nema puta Lukavica-Malešići zato što je pravljen ovaj, i mi pokušamo, pošto se radi o velikoj dionici, da ga guramo i evo godinama tamo da bude kao regionalni put, neda nam se, ali evo sada smo uspjeli obezbjediti nešto para pa idemo jedno po jedno.Nije tačno da Lukavica nije sa asfaltom spojena s Gračanicom, je li idete makadamom ili s asfaltom.Dođete u Gračanicu s afaltom i ima još sredina koje nemaju sa svake strane asfalt, dakle nemojte pričati nešto što nije istina.Imali smo dogovor, imali smo sporazum potpisan i onda je sve to palo u vodu.Imali smo zahtjeve prije dvije godine i nije načelnik taj o kome pričate prihvatio da radimo, išli smo i ja i Nihad i direktor Vodovoda, ali ne, zato što je bio problem sa deponijom, Gračanica nije mogla prije i tako.Stalo je nama svima da se riješi Lukavica, ti si odatele i možda nije ko tebi, ali jeste sigurno, jer svi pričaju da sam ja problem a nisam.Završit ću s ovim, ako je tačno to što si ti iznio da su obezbjeđene pare od Vlade da dođe do naše teritorije do Duja, evo ovdje da vam kažem, ja ću planirati u budžetu pare za sve ono što treba od Duja liniju raditi, a da mi radimo liniju kroz Doboj Istok, prvo otkud nam pravo.Dakle dobro je ako je ovo tačno, bravo, ja ću biti prvi na čelu da nastavimo ovo i da se u ove dvije godine do Lukavice dovede voda.“

Ispravka krivog navoda.

Almedin Devedžić:

„Ko je kriv što Lukavica nema vode, je li to hoćete Gradonačelniče da kažete da niste vi i partija kojoj pripadate, ko je kriv.Pa ko je kriv, aha iz mjesne zajednice, pa ko je bio 20 godina u MZ, pa vaši ljudi, vaš predsjednik jer SDP vlada Lukavicom 16 godina, pa ko je kriv, pa naravno vi.Mi smo vladali kada su elementarne bile i pokazali koliko možemo posla uraditi, znači samo 4 godine, a ostalo ste vi i vi ste krivi i vi ste doveli Lukavicu do ovoga da nemamo vode.Sada imamo rješenje i tražimo da se uključi Grad Gračanica maksimalno, imamo projekat, imamo saglasnosti i sada zajedno da završimo.Došli smo do Lukavice teritorije Grada, teritorije MZ, i dovoljno je samo vodu spustiti u Lukavicu, znači to je plan i imamo projekat.Tražimo sudjelovanje i evo vidjet ćemo u budžetu kako će to biti praćeno, vidjet ćemo.Što se tiče puta, tačno je da smo mi jedini koji nismo spojeni s centrom grada asfaltnim putem, svi ostali su spojeni barem u jednoj dionici na teritoriji Grada, mi nismo.“

Mersiha Jogunčić:

„Ja ne znam čemu svaki put ovolika rasprava oko vode u Lukavici, trebali ste riješiti kao Buk, evo sada vam Gradonačelnik kaže da ste imali priliku.Znači trebalo je riješiti na način Buka, kada sam objašnjavala svoje odgovore na vijećničko pitanja, apostrofirala, odnosno prozvala sam vas, što bi se reklo tagovala sam vas, da znate kako se rješava.Još jedna napomena vezana, da se ne vodi dalja diskusija, ja imam informaciju da i ono vode što se pušta u Lukavici povremeno, da se prilično pušta po političkoj lini, a sa druge strane da je ta voda izuzetno mutna i da je poprilično ne upotrebljiva za, pa hajde da kažem za kuhanje, dakle voda je mutna, nije ispravna, ukazuje na neku neisprvnost.Mene samo zanima i da mi se pojasni, a možda ste i rekli, grantovi inostranstva države BiH, Federacije BiH u iznosu od 0 %.Mi to nismo dobili, ili nismo aplicirali na projekte, a aplicirali smo ali nam nije odobreno.Ovo od Kantona iznos 65 % ostvaren samo po dva osnova, za boračku populaciju i za održavanje protivgradne zaštite.Je li ostalo nije realizovano ili nismo ni dobili, aha kada budu projekti.Ok jasno mi je, ja sam samo htjela pojašnjenje.“

Replika:

Almedin Devedžić:

„Ja ću samo kolegici Mersihi, razumio sam ironiju i slažem se potpuno sa konstatacijom, metaforom Buka i Lukavice poređenja.Samo kratko da vam kažem kolegice.Općina Doboj Istok koristi tu vodu i ona je dobra, higijenski, zdravstveni epidemiološki ispravna i nju koristi cijela Općina i mali dio Lukavice.Tako da te priče da ona nije za upotrebu nisu sigurno tačne.“

Zaključena rasprava.

Izvještaj o izvršenju Budžeta Grada Gračanica za 01.01.-30.09.2022.godinu je usvojen sa 18 glasova „ZA“ i 4 „SUZDRŽAN“.

TAČKA 5

RAZMATRANJE I USVAJANJE PRIJEDLOGA ODLUKE O RAZRJEŠENJU ČLANA VMZ DONJA ORAHOVICA

Učesnici u diskusiji:

Arnes Avdić:

„Prije svega u ime Kluba SDA da objasnim iz kojeg razloga ćemo mi ovakvu navedenu Odluku podržati, s toga što je prijedlog navedenog političkog subjekta u skladu sa onim što smo mi i prošli put na sjednici gdje smo imali tu neku bučnu raspravu.Znači ovdje ima pečat političkog subjekta, ima potpis, tako da mi ćemo biti dosljedni i svaki put kada bude ispoštovana ova forma i kada bude, da se izrazim tako, žena za ženu, muško za muško, mi ćemo podržati bez obzira od kojeg tog političkog subjekta dolazi.Pozivam i ja novu parlamentarnu većinu da i oni budu dosljedni kao i prošli put.“

Zaključena rasprava.

Odluka o razrješenju člana VMZ Donja Orahovica je usvojena sa 27 glasova „ZA“ i 1 „SUZDRŽAN“.

TAČKA 6

RAZMATRANJE I USVAJANJE PRIJEDLOGA ODLUKE O IMENOVANJU ČLANA VMZ DONJA ORAHOVICA

Nije bilo učesnika u diskusiji.

Odluka o imenovanju člana VMZ Donja Orahovica je usvojena sa 27 glasova „ZA“ i 1 „SUZDRŽAN“.

TAČKA 7

RAZMATRANJE I USVAJANJE NACRTA ODLUKE O JAVOM REDU I MIRU

Učesnici u diskusiji:

Mersiha Jogunčić:

„Ja bih htjela da se referiram na nacrt ove Odluke, s obzirom da postoje ovdje neke stavke sa kojima se ja ne bih baš složila, sa aspekta toga da moramo znati da je Gračanica grad.Dakle ako smo grad, nije mi jasno ovo radno vrijeme, muzika do 23,00 sata itd.Ako želimo da jesmo urbana sredina i da u ovu urbanu sredinu treba i da zadržimo mlade ljude i da ih vratimo itd.Mislim da je Gračanica jedna od rijetkih gradova gdje, barem u ljetnom periodu, kafići i kako je ovdje navedeno barovi, ja bih voljela da mi se kaže koliko to imamo barova i šta to podrazumijeva, rade do 23,00 sata i to su stvari koje su zaista potpuno neprimjerene gradu.Grad Brčko živi preko ljeta do 3,00 sata ujutro, a kod nas se ovdje nekako nikako da se istrgnemo iz tog dijela gdje se ponašamo kao kasaba.Dakle izvođenje muzike, ovaj član 7.stav 16.izvođenje muzike ili upotrebljavanje uređaja za reprodukciju i pojačanje zvuka u baštama ugostiteljskih objekata u vremenu od 22,00 do 06,00 sati zimi, te od 23,00 do 07,00 sati ljeti, osim za vrijeme manifestacija koje se organizuju povodom državnih i vjerskih praznika, održavanje javnih priredbi i izvođenje takvog programa na otvorenom prostoru i drugim prostorima, uz odobrenje nadležnog organa.Dakle moželi ikako da se ovdje definiše da mi barem u ljetnom periodu imamo taj život, taj rad do nekih 01,00-02,00 sati uz naravno određeno tačno propisano koliko decibela, kolka glasnoća može biti itd.Zaista u nekim situacijama nam se dešava, mada bi to trebalo tokom cijele godine da se razumijemo, mi smo grad i tako treba da živimo.Onaj koji nije spreman da živi u gradu ili u centru, šta da smo skadarlija, šta da pravimo nešto tipa skadarlije kroz čaršiju, svi bi se bunili jer ne mogu da spavaju, ako živiš u gradu živiš u gradu, ako ti smeta tražiš kuću negdje drugo.Sljedeća stvar koja me zanima jeste, mislim da je čak isti član, ova prodaja raznovrsne robe u blizini ili na raskrsnicama da je zabranjena.Sad ovako, mene zanima da li je sada raskrsnica i onaj dio kada se pred džamijom prodaje petkom, kada ima štand s onim šta se već prodaje, tespihi, hamajlije itd., jer dole se skreće prema onom dijelu koji izlazi na kej, a opet odozdo imamo i onaj dio gdje čovjek redovno prodaje čarape petkom, moram se ovako izraziti jer tako je.Pa onda onaj dio ulaza van pijace, ulaz od Mufadove pekare, tako se opet moram izraziti, tu su sve prodajni štandovi, a da ne govorim o prodaji duhana nasred čaršije, to apsolutno nije tretirano.Dakle tretirana su u blizini raskrsnice, pa bi voljela da mi se zaista pojasni šta mi to podrazumijevamo pod raskrsnicom, gdje to može nešto biti da se prodaje, a također i ovaj dio koliko je moguće da shvatimo da živimo u gradu i da gradska sredina ne živi do 23,00 sata, gradska sredina i grad žive puno duže i duže u noć.“

Arnes Avdić:

„S obzirom da je nacrt navedene Odluke, sigurno ćemo učestvovati u toj nekoj javnoj raspravi.U članu 7.stav 17, da se malo pojasni, igranje nogometa, košarke, tenisa i drugih igara na ulicama, trgovima, parkovima, zelenim i drugim javnim površinama, mjestima predviđenim za kretanje pješaka i parking prostorima, te drugim mjestima koja nisu namijenjena za tu svrhu ili u ograđenim površinama-prostorima bez dozvole vlasnika.Da li to znači, da se izrazim ovako, mi na selu ne možemo više igrati na njivama lopte.Prema ovome sada, možemo ili ne možemo, pa eto samo da mi se pojasni to.“

Osman Sulejmanović:

„Nisam izašao da ti odgovorim, ali samo opaska, njiva nije javna površina.Obzirom da se radi o nacrtu Odluke i da ide u javnu raspravu, ja bih ovakvu Odluku podržao i Predsjedavajućeg i Stručnu službu bih zamolio da nam u onu viber grupu gdje imaju svi gradski vijećnici, da nam da tačno vrijeme javnih rasprava, obzirom da nam se ne desi i ova Odluka koju smo ranije povukli, nismo učestvovali u javnoj raspravi.“

Nusret Helić, Gradonačelnik:

„Pa evo i ja ću spomenuti.Dakle radi o Odluci u nacrtu i Služba je pripremila određene prijedloge i ovo što ste vi već iznijeli i ovo će biti razmatrano kao primjedbe.Ima ovo što je Mersiha rekla, ima i ovo drugo, dakle samo se trebamo uključiti.Nekada je bolje da ostavite otvoreno da vijećnici i svi drugi daju svoje primjedbe, pa da se kroz uključenu raspravu dođe do pravog prijedloga.Pretpostavljam da je tamo i predloženo da traje javna rasprava 60 dana, ako se uključimo svi doćemo do pravog rješenja.Moralo je se odnekud krenuti, i mislim da imamo dovoljno vremena ako se organizujemo da dođemo do prave Odluke, koja nam neće smetati da je provodimo.Najgore je donijeti propis koji kasnije se ne može provoditi i onda imamo belaj.“

Aida Hodžić, Šef Službe:

„Samo hoću da podsjetim vijećnicu Mersihu Jogunčić, da je pitanje prodaje na javnim površinama riješeno Odlukom o zauzimanje i korištenje javnih površina i da se za one površine na kojima je to odobreno izdaju rješenja od strane Službe, ali to isto tako ne podrazumijeva da oni koji samoincijativno izlaze ili rade ili prodaju da su dobili odobrenje da to rade.Zato se to pominje u javnom redu i miru da bi i policija mogla reagovati na to.“

Zaključena rasprava.

Mirezt Topčagić, Predsjedavajući, je pročitao i dao na usvajanje zaključak koji glasi.

Usvaja se Nacrt Odluke o javnom redu i miru.

Nacrt Odluke o javnom redu i miru stavlja se na javnu raspravu od 60 dana.

Javnu raspravu će provesti Služba za prostorno uređenje, geodetske i imovinsko pravne poslove u skladu sa Odlukom o javnim raspravama u Gradu Gračanica („SL.glasnik Grada Gračanica“, broj: 02/22)

Sve primjedbe, prijedloge, dopune i sugestije se  mogu dostaviti nadležnoj Službi za provođenje javne rasprave.

Zaključak o davanju saglasnosti na Nacrt Odluke o javnom redu i miru je jednoglasno usvojen.

TAČKA 8

DONOŠENJE RJEŠENJA O RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA POLJOPRIVREDU

Učesnici u diskusiji:

Haris Hasić:

„Imao sam potrebu da se javim.Ja sam predsjednik Komisije za poljoprivredu, neke me stvari interesuju, pa bi imao pitanje za Sekretara Gradske uprave.Ovako, danas je Predsjedavajući podnio ostavku i imali smo obrazloženje da zbog toga što je izabram u Zastupnički dom Parlamenta Federacije.Pa smo mijenjali članove VMZ u Donjoj Orahovici, pa tamo imamo obrazloženje, GO Demokratske fronte izvršio je zamjenu vijećnika u VMZ radi poboljšanja rada.Znači vijećnici su se izjasnili da nisu u mogućnosti prisustvovati sjednicama, a ovu Odluku što sada trebamo da donesemo za zamjenu člana u Komisiji za poljoprivredu nemamo nikakvi obrazloženje.Mene interesuje zašto se mijenja Ibrahim Dautović koji je bio redovan na svim sjednicama, samo smo trebali neko obrazloženje dobiti pa da vidim kako ćemo mi u Klubu SDA glasati.Znači da li je ovo u skladu sa Statutom i propisima, pa da nam Dženana malo pojasni, da li može ovakva Odluka da dođe na Vijeće, jer nemamo obrazloženja, imamo pečat, potpis, možda je neki meil stigao kao što je prošli put za VMZ Stjepan Polje.“

Alen Mujić:

„Pa evo s obzirom da sam ja vijećnik ispred Demokratske fronte pokušati ću objasniti.Po Statutu i Poslovniku o radu je definisano da Komisije dobijaju politički subjketi po osnovu izbornog rezultata.Ibrahim Dautović nije više član Demokratske fronte i to je razlog zašto se mijenja.“

Dženana Tukulj, Sekretar Gradskog vijeća:

„Ja ću prije svega zamoliti vas kao vijećnike da počnete čitati obrazloženje svih akata koje dolaze.Jasno piše, pravni osnov za donošenje, boldirano, da se zamjena članova radnih tijela vrši na prijedlog političkog subjekta kojem pripada mandat u tom radnom tijelu.Nema nikakve odredbe vezane za obrazloženje, tako da više ne dolazimo u ove situacije.Ako imate problem sa obrazloženjem, ili nešto što nije obrazloženo pa da govorimo.Ovo je bilo na Komisiji, Komisija je predlagač, faktički, i na prijedlog Komisije za propise i Statut.Jasno piše i član Poslovnika i član Statuta šta je pravni osnov.Mi možemo pričati da bi voljeli da neko obrazloženje bude, međutim u odredbama ne piše da treba dati obrazloženje iz kojeg razloga neko nekoga smjenjuje, jer u ovom slučaju mandat pripada stranci.“

Replika:

Haris Hasić:

„E ovako, mi ćemo iz Kluba SDA podržati ovu Odluku, pošto je Sekretar rekao da ovo može i da u buduće stranke ne moraju navoditi zašto mijenjaju ni članove u VMZ ni u komisijama Gradskog vijeća.Znači samo dođe politički subjekt, hoćemo da zamijenimo člana jer je prešao u neku drugu stranku, kao što je sada slučaj u DF-u.“

Zaključena rasprava.

Rješenje o razrješenju člana stalnog radnog tijela Gradskog vijeća Gračanica Komisije za poljoprivredu je usvojeno sa 27 glasova „ZA“ i 1 „SUZDRŽAN“.

TAČKA 9

DONOŠENJE RJEŠENJA O IMENOVANJU ČLANA STALNOG RADNOG TIJELA  GRADSKOG VIJEĆA GRAČANICA KOMISIJE ZA POLJOPRIVREDU

Nije bilo učesnika u diskusiju.

Rješenje o imenovanju člana stalnog radnog tijela Gradskog vijeća Gračanica Komisije za poljoprivredu je usvojeno sa 27 glasova „ZA“ i 1 „SUZDRŽAN“.

TAČKA 10

RAZMATRANJE INFORMACIJE O REALIZACIJI PROJEKATA KOJI SU FINANSIRANI SREDSTVIMA VIŠIH NIVOA VLASTI I MEĐUNARODNIH DONATORA

Učesnici u diskusiji:

Dino Dedić:

„Prije svega iskoristio bi priliku da čestitam kolegici Dženiti Dugić i kolegi Mirzetu Topčagiću, i ne sumnjam da će dobro obavljati svoj posao koji smo im mi povjerili.Informacija o realizaciji projekata koji su finansirani sredstvima viših nivoa vlasti i međunarodnih donatora.Zaista lijepa Informacija, i pretpostavljam, a razgovarao sam i s Nejrom, ovdje je jedna greška na trećoj stranici gdje kaže od 01.01.2021.godine do 31.01., tu je greška i tu vjerovatno treba da ide čitava godina do 31.12. gdje kaže 37 projekata je aplicirano, od toga je realizovano 21 projekat, da kažemo oko 70 %, iskreno lijepa Informacija.Ono što možemo ovdje vidjeti iznose projekata, odobreni grant, koliko je budžet učestvovao, u kojoj je fazi projekat itd.Međutim ja bih samo postavio pitanje za ova dva zadnja projekta i zamolio bi Nejru da nam malo bolje pojasni o čemu je riječ, jer ovdje su, imamo mi obrazloženje, ali međutim za javnost i za slušaoce Radio Gračanice, da malo bolje pojasnite.Projekat 20.izgradnja postrojenja za prečišćavanje pitkih voda Vrela u Sokolu, i bušenje eksploatacionih bunara i izgradnja bunarskih zahvatnih objekata za potrebe vodosnadbijevanja Grada Gračanica, uključujući Prijeko Brdo, Malešići, Gornja Lohinja, Škahovica i Gračanica.Pa bi vas zamolio da nam to još jednom malo obrazložite zbog javnosti, zbog slušalaca i zbog svih prisutnih.Inače hvala na Informaciji i Klub SDP-a će podržati ovu Informaciju, to jeste prihvatiti.“

Nejra Naimkadić, Šef odsjeka:

„Kao što ste mogli vidjeti ja sam napravila presjek stanja projekata koji su kandidovani i kako je rekao vijećnik Dedić tu se radi o 37 apliciranih projekata u periodu od 01.01.2021. do 31.12.2021.godine.Od tih 37 projekata koji su aplicirani prema višim nivoima vlasti i međunarodnim donatorima, finansijsku podršku da kažem je dobilo 21 projekat.Ukupna vrijednost grant sredstava nepovratnih je oko 3.000.000 KM , a budžetski sredstava oko 2.158.000 KM i ukupno sve realiziranih projekata je oko 5.191.000 KM.Kao što ste mogli vidjeti projekti pod rednim brojem 20.i rednim brojem 21.Znači izgradnja postrojenja za prečišćavanje pitkih voda Vrela u Sokolu i projekat bušenje eksploatacionih bunara i izgradnja bunarskih zahvatnih objekata za potrebe vodosnadbijevanje Grada Gračanica u kojoj će biti uključene bušotine Prijeko Brdo, Malešići, Gornja Lohinja, Škahovica i Gračanica.Ne moram ni govoriti koliko su oba projekta presudna za naš Grad, pogotovo ovaj projekat pod rednim brojem 21.bušenje eksploatacionih bunara, u cilju da se u stvari već pronađene količine vode sada potvrde i da se uvedu u sistem.Međutim, kako se ova dva projekta finansiraju u okviru projekta WATSAN Federacije BiH, kojim upravlja Federalno ministarstvo poljoprivrede vodoprivrede i šumarstva, odnosno jedinica pri tom Ministarstvu PMU, došlo je do određenih problema.Mogli ste pročitati, mi smo u prošloj godini potpisali ugovor za postrojenja pitkih voda na gotovo 2.000.000 KM bez PDV-a, a sada smo uradili, odnosno naš izvođač radova firma Mibral d.o.o. Sarajevo je bila u obavezi da izradi izvedbeni projekat što je i urađeno, i time će biti uštete u ovom projektu sa boljim tehničkim rješenjima od nekih 200.000 do 250.000 KM.U projektu osim kreditnih sredstava imamo i grant IPE koji je gotovo oko 800.000 KM i 250.000 KM je grant Fonda za zaštitu okoliša, i sve je to Grad Gračanica aplicirao za sufinansiranje ovog projekta kako bi se uštedjela budžetska sredstva, odnosno ona neće osim kredita ni učestvovati u ovom projektu.Isto tako i za bušenje eksploatacionih bunara, ovdje imamo situaciju, ovaj projekat kako sam i napisala za prečišćač je u toku bio, i on je svojom dinamikom išao i trebao je u mjesecu decembru da bude i završen.Što se tiče bušenja eksploatacionih bunara mi smo proveli proceduru javne nabavke i izabran je izvođač radova, međutim, u mjesecu augustu smo dobili pismenu informaciju od jedinice za upravljanje projekata pri Federalnom ministarstvu da je došlo do određenih problema u projektu.Zašto, zato što viši nivoi vlasti nisu na vrijeme odreagovali i poslali zahtjev za zadnju tranšu kreditnu prema Evropskoj investicionoj banci, nije bilo pravovremeno i mislimo da je to zbog političke blokade koja je u to vrijeme bila.Nakon što su poslali zahtjev za zadnju tranšu, banka je naravno dala doznanje da se zakasnilo sa rokom i da bi se dobila zadnja tranša, ne samo Grad Gračanica nego 28 općina i gradova sa područja Federacije, neophodno je prije svega prvo da se napravi zahtjev za produženje projekta Evropske investicione banke i WATSAN-a, a tek onda se može tražiti zahtjev za tranšu.To nije nikako u našoj nadležnosti, znači Grada Gračanice, i mi na ovo nismo nikako mogli uticati.Znači sredstva su odobrena, postoje, međutim kažem radi viših nivoa vlasti koji nisu pravovremeno odradili svoj dio posla, došli su u pitanje svi projekti pa tako i projekti Grada Gračanica i ne moram ni govoriti da se radi o milionskim iznosima.Isto tako, dodatni problem je što su IPA sredstva nama odobrena i nama i drugim općinama i gradovima, međutim, također viši nivoi vlasti nisu odradili dio svog posla da stave u proceduru i da se grant IPA 2 prihvati, jednostavno je došlo do blokade i ta sredstva su nam također blokirana, dok se sva procedura od strane viših nivoa vlasti ne urade.Treći broblem je što PMU, odnosno nadležno Federalno ministarstvo nije pravovremeno aneksiralo ugovor za centralni nazor koji je u isteku, i samim tim smo 30.09. dobili obavijest da sve usluge centralnog nadzora koje također nismo birali mi, nego Federalni ministarstvo u skladu sa procedurama EIB-a, će blokirati svoje usluge i u dnevnike sa 30.09. su zaustavljeni svi radovi u Gračanici i svim drugim općinama, gradovima na području Federacije.Vidjeli ste da smo mi pisali urgenciju gdje su nas podržali, Grad Gračanica je bio inciator, a podržali su nas pet općina koje smo uputili i Vladi Federacije, Federalnom ministarstvu finansija i Federalnom ministarstvu poljoprivrede vodoprivrede i šumarstva, i rezultiralo je time da je u proceduri, odnosno da je dostavljeno Vladi Federacije aneks ugovore za centralni nadzor.Međutim, isto moramo sačekati da se procedure ispoštuju, da se taj aneks ugovora može potpisati.Ja sam ovdje spomenula da je projekat bušenja eksploatacionih bunara u potpunosti blokiran i mi nismo uspjeli potpisati, sreća da nismo potpisali ugovor sa izvođačem radova, jer bi on odmah imao sve razloge i uslove da nas tuže.Kod postrojenja za prečišćavanje pitke vode moglo je se desiti da dođe do uništenja potpunog postrojenja, i ovo sada do sada što je urađeno i uloženo, a to je oko nekih 500.000 KM, jer se zahtjevalo da se završe svi radovi koji bi prevenirali prelijevanje i smrzavanje samog objekta i tih uređaja koji su već istalirani.Tako da smo bili prinuđeni i uz veliko razumijevanje, da kažemo i centralnog nadzora prije svega koji nije više radio, a i samog izvođača radova, znači da se izvrši konzervacija tih postojećih radova kako ne bi došlo do uništenja cijelog do tada izgrađenog objekta i kako ne bi stanovnici MZ Soko u potpunosti ostali bez pitke vode.To smo uspjeli prevenirati i samo postrojenje je stavljeno u hladni režim rada, znači postrojenje kao prečistač ne radi, ali uglavnom voda teče što bi rekli i neće biti upitno vodosnadbijevanje MZ Soko.Zato je u budžetu i stavljena stavka, pretpostavljam, za ovih dodatnih oko 100.000 KM koliko košta konzervacija, jer mi se nismo mogli osloniti na kreditora, ali smo dobili pismene informacije da iako su sredstva blokirana i u cilju konzervacije, da kažem spašavanja situacije, možemo svojim sredstvima da završimo radove započete, sve kažem u cilju da se prevenira novonastala situacija, a da će nam se ta sredstva refundirati od strane Evropske investicione banke.Iako Stjepan Polje moram reći nije u okviru ovog projekta i on je potpisan u 2022.godini, govorim o prečišćaču, mislim da mnoge to zanima.Postrojenje za prečišćavanje pitke vode u Stjepan Polju, u ovoj godini je potpisan sporazum sa Češkom razvojnom agencijom i Fondom za zaštitu okoliša.Češka razvoja agnecija da kažem je provela svoju proceduru, mi smo dali odobrenje na njihov tender, oni su odabrali izvođača radova tehnološkog dijela, dok za građevinski dio, jer tako u sporazumu smo se i dogovorili i takva je njihova procedura, građevinski dio treba da izfinansira Grad Gračanica zajedno sa Fondom za zaštitu okoliša jer smo prema njima zajedno sa Češkom razvojnom agencijom i aplicirali.Trenutno je tenderska dokumentacija završena i data je na odobrenje i Češkoj razvojnoj agenciji i Fondu za zaštitu okoliša jer takva je procedura, i evo nakon što nam oni odobre, da kažem tender ili daju svoje komentare kada izčistimo tekst tenderskog dokumenta, biti ćemo u mogućnosti da implementiramo i ovaj projekat.Ja se nadam u idućoj godini i taj projekat ugledati svjetlost dana.“

Dino Dedić:

„Zahvaljujem se Nejri, ali samo za javnost ponovo da kažem.Tri projekta su iz Federalne Vlade, to jeste sanacija dvorišta i ograde Hrama Vaznesenja Gospodnjeg u Gračanici, koji je realizovan i ova dva projekta koji nisu realizovani, gdje su nam napravili probleme.To je bilo zbog političkih vjerovatno stvari, prepucavanja u Federalnoj Vladi u tehničkom mandatu.Žao mi je što kolega Devedžić nije ovdje i što je otišao, jer htio sam da mu kažem kako se stvari rješavaju sa svojim ljudima i da ne vjeruje puno u ta obećanja, velike priče i tako nešto, nego sa svojim ljudima se radi i rješavaju se problemi.Nažalost otišao je a to sam htio da mu poručim i evo dokaz kako i šta nam rade viši nivoi, Federalna Vlada u prošlom mandatu.“

Zaključena rasprava.

Informacija o realizaciji projekata koji su finansirani sredstvima viših nivoa vlasti i međunarodnih donatora je primljena k znanju.

TAČKA 11

RAZMATRANJE INFORMACIJE O REALIZACIJI  INFRASTRUKTURNIH PROJEKATA NA PODRUČJU GRADA GRAČANICA

Učesnici u diskusiji:

Adnan Salihbašić, Klub SDP:

„Dopustite mi da i zvanično izrazim čestitke novoizabranom rukovodstvu Gradskog vijeća, a kolegama Krajinoviću i Mujiću puno sreće u parlamentarnim klupama.Informacija o realizaciji projekata infrastrukture na području Grada Gračanice daje nam uvid u toku realizacije projekta, njihovim vrijednostima, dinamici i daljnim aktivnostima na njihovoj realizaciji.Projekti su razvrstani i prikazani tabelarno, tako da vidimo da su svi projekti, njih 35, za koji su ugovori zaključeni 2021.godine, a nisu bili realizovani zbog nepovoljnih vremenskih uvjeta uspješno realizovani.Iz 2022. godine 80 ugovora uspješno je realizovano, a 13 projekata je u fazi realizacije.Za 37 projekata iz 2022.godine očekuje se uvođenje izvođača u posao i izvršenje pripremnih radnji.Za 7 projekata je postupak javne nabavke u toku, dok se za ostale očekuje da se do kraja godine kompletira dokumentacija i raspišu tenderi.Istina, realizacija projekata nije išla željenom dinamikom u ljetnim mjesecima, ali za očekivati je da će se do kraja godine dodatno pojačati i dostići visok stepen realizacije.Imajući u vidu sve naprijed navedeno i probleme sa kojima se Grad Gračanica kao ugovorni organ suočavao, kao što su povećanje cijena, problemi izvođača sa radnom snagom i drugo, može se očekivati da će se većina projekata završiti tokom ove godine.“

Mersiha Jogunčić:

„Ja se također zahvaljujem Šefici Službe na ovako pripremljenoj Informaciji i hvala zaista što je sve ovako razvrstano.Naveli ste ovdje da u tabeli 5. prikazani projekti za koji su postupci javnih nabavki u toku, a neki će možda biti završeni, aha izvinjavam se, Šefu.Htjela sam da se referiram i na ono, gospođa Naimkadić je Šefica Službe, odsjeka, kako god.Džender senzibilan rječnik, završili smo sa implementacijom Zakona o jednakopravnosti spolova i sada od vas očekujemo džender senzibilan rječnik, a šta bi smo drugo, dakle nećemo vas pustiti na miru.Ovako, u ovoj tabeli 5. samo ako može koji su projekti, ako su već završeni.Ono što bi ja htjela da kažem, i evo malo sada kada kolega Salihbašić reče završeni u ovoj godini, kako će biti završeni i realizovani u ovoj godini neki projekti, kada je već novembar završen, a imamo još decembar, pa ako padne snijeg i ako se dese neki nepovoljni vremenski uslovi, znači ne vjerujem da će se završiti.Ono što sam htjela još, kada smo se dogovorili džentlimenski zbog nacrta da nećemo imati rasprave o rebalansu, što bi htjela primjetiti jesta da većina projekata se realizovala na područjima mjesnih zajednica i da je grad onako malo bio zapostavljen.Pa me evo čisto zanima da li će se malo više pažnje obratiti u narednom periodu na grad, jer ako vidite u ovom dijelu o putevima, svi putevi su uglavnom u MZ i što je pohvalno naravno i treba da se rješavaju, ali putevi u gradu su potpuno zapostavljeni.Dakle nema ih i voljela bi da mi se na tu temu čisto kaže, jer ispada nekako po ovoj Informaciji da mi rješavamo samo putnu infrastrukturu i kanalizaciju.Mi moramo iz budžeta Grada početi finansirati i neke druge projekte koji se ne tiču samo tih stvari, nego evo i onoga što se tiče dijela grada.Evo možda se meni samo čini, ali očekujem da mi čisto objasnite da li je grad malo bio zapostavljen i kada će se ovo realizovati, ako već imamo kraj novembra.“

Edin Šehić:

„Mi smo donekle imali ovu Informaciju i kroz realizaciju budžeta, koliko je projekata, kako je i šta je, tražili smo dodatnu i dobili smo dodatnu.Mislim da je ona i sa ovim iznosima i sa projektima sasvim korektno, s tim što ja imam zamjerku.Prije svega što nije barem hronološki poredana po datumima, a s druge strane nedostaje recimo jedna kolona koja bi bila MZ.Da znam po mjesnim zajednicama kako je i šta je, ono što se stalno svi šamaramo politički, da vidimo zaista da li je to politički.Volio sam vidjeti, recimo tu jednu rubriku, mada piše ovamo koja su mjesta, ali po mjesnim zajednicama daleko više bi bilo preglednije i vodilo bi nas ka jednom elaboratu o kojem smo pričali, možda o raspodjeli budžetski sredstava.Kao što ste rekli opravdano odsutne kolege, ja vidim i da nam je Gradonačelnik otišao, ali evo, vjerovatno će doći neke informacije, ovo su direktno donekle upućene njemu, pa vjerovatno preko Šefa Službe će doći.Izlazile su kolege i govorile o broju realizovanih projekata, međutim ono što je simpomatično, kako bi se već izrazio, je iznosi projekata.Dakle mi imamo realizaciju projekata iz 2021.godine blizu milion KM , a iz 2021.godine do 15.11. nešto malo više od dva miliona.Ono što je problem, jeste da mi prenosimo projekte, svi ovi koji su u toku realizacije, ili uvođenja izvođača u posao, svjesni smo da neće doći do realizacije ove godine i nemamo šta pričati da će biti završeni do kraja godine, daj bože jos 200.000 KM i biti ćemo presretni.Blizu 450.000 KM je realizacije u toku i uvođenje u posao izvođača, dakle siguran prijenos u narednu 2023.godinu je blizu 1.400.000 KM.S ovim projektima s kojim je postupak javne nabavke, također koji neće biti izvjesni u ovoj godini, blizu 400.000 KM, i koji nisu uopšte raspisani iz više razloga blizu 900.000 KM.Dakle, dolazimo lapo lapo, 60 % izvršenih, 40 % ne izvršenih.Tako stalno svake godine ono što ponavljam ovdje kao papagaj, svakog budžeta mi vrtimo neke kapitalne projekte.Pa sada ja direktno pitam Šefa Službe, ko je odgovoran za ne realizaciju projekata.Znam da je Služba sve završila, znam da je izvođač potpisao ugovor i ponovo dolazimo do onoga što ste vi rekli pojedini, možemo mi sada zatvoriti sve i reći penali ovo ono, ali ko će nam završit.Ljudi mi moramo jedno postati ozbiljna institucija i reći, penali će ti biti i onda neka idu pare u budžet ako se ne realiziraju ugovori.Imamo kontinuirano problem da se prenose projekti iz godine u godinu između dva i tri miliona, i ponovo ćemo evo imati prenešene projekte.Ja bih zamolio da sljedeći put ako može ove opaske koje sam imao, da bude po mjesnim zajednicama i da barem hronološki budemo po datumima realizacije projekata, da pratimo neku dinamiku, u kojim MZ i na koji način, u kojem iznosu se realiziraju projekti.Čisto informativno, kao vijećnici, kao predstavnici svih građana, da to bude zaista transparentno i jednakoobrazno u svim MZ, koji je 23 na području Grada Gračanica.“

Nihad Sinanović, Šef Službe:

„Vrlo kratko ću se pokušati referirati na ova pitanja.Što se tiče MZ Gračanica, što je govorila uvažena vijećnica Jogunčić.Vidi se, mi da smo htjeli šta ovdje maskirati i praviti, ovdje su grupisani projekti, ustvari oni su grupisani ne iz razloga da se to htjelo, nego smo ove godine sve projekte koje smo raspisivali, pokušali grupisati po mjesnim zajednicama, pa kada izvođač dođe u jednu MZ da onda ima, što se kaže otvorene radove, i zbog toga je ovo.U Gračanici jedan dio projekata nije realizovano iz razloga rješavanja imovinskih odnosa, to je ovdje na Bazenu.Drugo, neki projekti kao što su putevi, iziskuju izradu kanalizacije i dijelova ivičnjaka itd. pored puta, radovi se mogu izvoditi i u drugim vremenskim uslovima.Ovo smo željeli da rješavamo one projekte gdje se radi o putevima koji su više ugroženi, i zbog toga je to malo više u mjesnim zajednicama.Navesti ću primjer da smo uradili u Lukavici ovaj projekat sanacija puta prema Prnjavoru koji je od 2014.godine bio ugrožen od klizišta i nismo smjeli čekati ovo pogoršanje vremenskih prilika, pa smo ušli da to realizujemo.Ovo ostalo je realizacija, ako pogledate datume, išla otprilike dinamikom ugovaranja.Mi naravno moramo vodeći računa o punjenju budžeta, ne možemo raspisivati sve u martu, aprilu, maju, jer sebi ne možemo stvoriti obaveze za sredstva koja nemamo.Moramo napraviti po planu javnih nabavki i imate priliku uvijek to pogledati, mi moramo napraviti jednu dinamiku provođenja procedura javnih nabavki i ono što je Gradonačelnik govorio da nismo imali na raspolaganju jednu zaposlenicu zbog opravdanosti bolovanja.Mislim ipak da smo uspjeli to prevazići i ako pogledate datum ugovaranja, većina njih je do kraja osmog mjeseca, vrlo mali dio projekata je ostao u deveti ili deseti mjesec.Ovo što će se dešavati, prijenosa će biti uvijek, opet govorim zbog punjenja budžeta i planiranja sredstava, mi ne možemo raspisivati sve pozive od jednom.Vremenske prilike nam idu na ruku, ja ne bi se složio da neće biti završeni, radovi su u toku i sada, jer ako uzmemo samo rezervoar u Donjoj Orahovici koji je ugovoren za dvjesto i nešto hiljada.Govorim vam, biti će tu još realizacije najmanje milion do kraja ove godine, jer vremenske prilike su takve da dozvoljavaju neke radove.Mi smo ove radove gdje će biti betonski i ovih drugih ostavljali gdje nema asfaltiranja, možemo ih raditi i u drugim vremenskim uslovima i to je jedini razlog zašto je išlo.Ova sugestija, pokušati ćemo ovdje gospodine Šehiću da grupišemo to i po mjesnim zajednicama i po datumima.Navedeno je ovdje svaka MZ, nego smo pokušali da se držimo redoslijeda u budžetu, da vam je lakše pratiti onda, jedni su ugovoreni prije, jedni kasnije, jedni su izvedeni, jedni nisu, ali pokušati ćemo ove tabele još malo bolje sistematizovati radi vašeg pregleda, ali evo barem smo pokušali ovo da imate i ovo je realan prikaz.Dio projekata koji nije realizovan, zaista on iziskuje potrebe da se uradi malo više i od strane VMZ da se dostave adekvatni premjeri i predračuni.Imamo ovdje barem jedno četiri, pet projekata koji samo iz tog razloga nisu pokrenuti.Drugo, ovdje postoje projekti vodosnadbijevanja ako ste pogledali koji nisu, imali smo razloga zašto smo čekali, da se vidi šta će biti sa ovim bunarima koje ste u prethodnoj Informaciji imali, jer smo dio sjevernog dijela Grada, a to su Trnovci prije svega, gdje smo se bili oslonili na bušotine i bunare u Prijekom Brdu, ali evo sada zbog ovog zastoja najvjerovatnije ćemo ući i to u istražne radove.Dakle nismo imali potrebe nove finansije ulagati u istraživanje, ako već imamo tu bunare, a podaci govore da imamo raspoložive količine koje mogu pokriti potrebe svih gore stanovnika.Ima jedan dio projekata od kojih se odustalno zbog divljanja cijena u ovoj godini.Vi znate da je, i upoznati ste kada je bio rebalans, da smo morali pokrivati sve one projekte koji su u prosjeku 10 do 15 % bili skuplji.Imali smo odluku ili da prihvatimo veće cijene, ili da odustajemo, odnosno poništavamo postupke.Mi smo se opredijelili radi realizacije da idemo u ovom pravcu i ovdje smo neke projekte, kao što je u Donjoj Orahovici spomen česma na Kamenici, ostavili smo je za iduću godinu, ali da rješavamo ovo vodosnadbijevanje i ove projekte koji su već ugovoreni.Prihvatam sugestije, malo ćemo još doraditi ove tabele, ali mislim da ipak ovdje realizacija ide u dobrom smjeru, kakvo smo stanje imali u osmom mjesecu, i sa svim ovim problemima s kojima smo se suočili.“

Zaključena rasprava.

Informacija o realizaciji infrastrukturnih projekata na području Grada Gračanica je primljena k znanju.

TAČKA 12

RAZMATRANJE INFORMACIJE O STANJU U KULTURI I REALIZACIJI PROJEKATA IZ KULTURE NA PODRUČJU GRADA GRAČANICA

Samer Fazlić, Komisija za obrazovanje, kulturu, sport, mlade i odnose sa vjerskim zajednicama:

„Čestitam kolegici Dugić i kolegi Topčagiću na novoizabranim funkcijama.Komisija za obrazovanje, kulturu, sport, mlade i odnose sa vjerskim zajednicama je održala sjednicu na kojoj je analizirana Informacija o stanju kulture na području Grada Gračanica za 2022.godinu, koju je pripremila nadležna Služba.Stav Komisije je da je Informacija sveobuhvatna, jasno i dobro urađena, te da daje dobar uvid o stanju kulture na području Grada.Evidentno je da su javne ustanove, posebno Bosansko kulturni centar i kulturno umjetnička društva u MZ nosioci kulturnih dešavanja.Pohvalan je angažman udruženja građana koji su dali svoj doprinos na   poboljšanju kulturnog života u Gradu Gračanici.Poslije dvije pandemijske godine u 2022.godini je bilo više od 700 aktivnosti koje su tretirane ovom Informacijom, što je više od dvije aktivnosti dnevno.Kulturnih sadržaja je bilo za sve uzraste i iz svih aspekata kulture, muzički sadržaji, likovne izložbe, filmske projekcije, pozorišne prestave, folklorni festivali Održanje tradicije.Dva velika koncerta sa više hiljada posjetilaca imali su poseban pozitivan odjek kod građana.Stanje objekata u kojima je moguće organizovati aktivnosti iz oblasti kulture, odnosno društveni domovi, domovi kulture o kojima su izvještaje dostavili 14 mjesnih zajednica, nije na jednakom nivou u svim MZ, te podržavamo zaključak predlagača da se formira tim koji će obići sve objekte u mjesnim zajednicama i napraviti cjelovit izvještaj o stanju, na osnovu kojeg ćemo planirati aktivnosti za unaprijeđenje infrastrukture u onim MZ u kojima je potrebno izvršiti rekonstrukciju, a ima ih i koje treba izgraditi nove društvene domove.Pedstodevedesettri hiljade maraka koje su izdvojene u budžetu Grada Gračanica za 2022.godinu bile su adekvatne, ali je potrebno u narednoj 2023.godini povećati taj iznos, jer je sigurno da usred inflacije i poskupljenja održanje nivoa kulturnih aktivnosti neće biti moguć.Podržavamo prijedlog da se postavi zaštita na ulazu u prostorije muzejske zbirke u Gračanici, naročito što ne iziskuje veća materijalna sredstva, a eventualne štete bile bi nenadoknadive.Predlažemo da se dobre prakse zajedničkog obilježavanja državnih praznika koje su se desile u 2022.godini, a realizovane su od strane osnovnih i srednjih škola u Gradu Gračanica nastave i u narednoj godini.“

Učesnici u diskusiji:

Mersiha Jogunčić:

„Ja ću tragom ove Informacije, dakle ja sam osoba koja uvijek traži više izdvajanja novca za kulturu i željela bi više novca za kulturu.Gledati malo i sa jednog drugo aspekta, a svakako ću pohvaliti povećan broj kulturnih manifestacija u gradu i drago mi je da se nekako to uvezuje i da se diže na viši nivo, nadam se da ćemo u narednom periodu oživjeti i centar grada.Ja nekako Informaciju više posmatram sa strane problematike koja nam se ovdje iznese.Najlakše je izaći i pohvaliti sve, međutim za mene je evo nedopustivo da zavičajna zbirka uopšte nema grijanje.Ja se nadam da će u narednom periodu biti riješeno i da li je uopšte, evo možda kao izvjestilac, da li je išta u planu vezano za rješavanje grijanja u prostorijama zavičajne zbirke, jer zaista mi je nedopustivo da imamo jednu takvu situaciju.Sljedeće što bi htjela reći jeste u nabrajanju kulturnih projekata i onoga što se desilo, pa kada su bile promocije knjige, bila je promocija knjige Dragana Bursaća, izuzetno važan kulturni projekat za grad i Gradonačelnik je sudjelovao sa određenim sredstvima, pa možda ne bi bilo loše da je navedeno, smatram da je to možda slučajno promaklo.Također kulturno umjetničko društvo Adem Alić, folklorna sekcija, dramska sekcija, rekla bi da nije dramska sekcija, nego dramski studio, to zna kolega Krajinović, a nema ga, on je predsjednik kulturno umjetničkog društva.Dakle dramski studio u kojem pravimo prave prestave i naveli se ovamo Narodnog poslanika.Ono što bi još rekla jeste da mi je zaista nezamisliva jedna navedena činjenica.Zanima me vijeće mladih Gračanica, kakav je ovo projekat, ili šta je ovo Budi muško klub, samo da mi se objasni šta je ovo.Možda sam ja nešto kao dženderuša malo zatečena nazivom ovoga budi muško, šta je ovo, mislim ne znam šta je, šta poručujemo s ovim budi muško, zaista ne znam.Je li stvarno nama problem riješiti, je li ovo u Doborovcima, jeste.U kancelariji mjesne zajednice potrebna su dva kancelarijska stola i dvije kancelarijske stolice, je li ovo nama stvarno problem riješiti.Ja sam se više referirala na ono što su problemi i što se nadam da će se riješiti da bi se što više poboljšala ta kulturna scena, a da pročitam da nam negdje u nekom domu kulture ili gdje se odvijaju aktivnosti, gdje je informatički zadovoljava sve, jer u nastavku rečenice piše informatički zadovoljava uslove, fale nam dva stola i dvije stolice.To su neka moja zapažanja i hvala na pojašnjenjima.“

Edin Šehić:

„Pa evo ja ću započeti ono narodski, koliko para toliko muzike.Upravu je koligica, za onoliko sredstava koliko izdvajamo u budžetu mi smo savršeno dobro usmjerili sredstva u ova kulturna dešavanja, kulturna stvaralaštva.Informacija koja je priređena je zaista sveobuhvatna i čestitam izvjestiocu.Po prvi put vidimo taj timski rad svih udruženja, nevladinih organizacija, svih ustanova, institucija, škola itd., pa evo i MZ, gdje imamo kolegice Mersiha, nije samo stol i stolice da fale, nego ljudi nemaju doma kulture.To je malo ozbiljnije, da mi nismo omogućili da ljudi imaju dom kulture.Svakako dobra Informacija u kojoj vidimo presjek i pregled stanja, prvenstveno po društvenim domovima u MZ.Podržavam ovo što je i stav Komisije da se izađe na teren, da se formira komisija i da dobijemo jednu sveobuhvatnu informaciju sa terena.Da ondje gdje treba, jer sam zaista bio reći ću pionir u stvaranju u društvenom domu u Babićima, koji nije imao ni krov, imao je samo zidine i 2008. na 2009.godinu sa mladima i dobili smo to što smo dobili, ponosan sam na to.Ondje gdje imamo kritičnu masu mladih koji imaju potrebe za prostorima, trebamo ih maksimalno podržati i mi kao vijećnici i svi oni koji mogu pomoći kroz budžete ili bilo na koji način, da stvorimo uslovima mladim da imaju se gdje okupljati.Svakako jedna pozitivna ocjena ovoj Informaciji i samo da možda pokušamo animinirati i ovih ostalih devet MZ da nam dostave izvještaje i da unaprijedimo ovo što je kolegica rekla.Neke stvari koje su zaista mizerne tipa ne znam, dvjesto, tristo maraka da ne možemo riješiti ljudima bolje uslove, ali imamo zaista problema gdje ljudi nemaju domove kultura i na tome moramo ozbiljnije poraditi da im to omogućimo.Čestitke na Informaciji izvjestiocu i evo samo da možda pokušamo kroz ovaj izvještaj doći do još stvari koje trebamo poboljšati za dobrobit naših građana i kulturnog života u našem Gradu.“

Erhad Brkić, Stručni savjetnik:

„Evo da odgovorim na ovih par pitanja vezano za Informaciju.Prvo je bilo KUD Adem Alić.Ova Informacija je nastala na osnovu dopisa koje smo mi poslali nevladinim organizacijama, javnim ustanovama i mjesnim zajednicama koje realizuju projekte iz oblasti kulture.Ovo šta su oni napisali ja sam tako napisao, znači KUD Adem Alić je dostavio takvu informaciju, odnosno odgovore na naš upitnik.Tako da ako su oni stavili dramska sekcija, a ne dramski studio, to je do njih a ne do nas, tako da mi ne možemo ulaziti u njihovu organizaciju.Budi muško klub je projekat Grada Gračanice, omladinskog centra, odnosno vijeća mladih Grada Gračanice i SOS Dječijeg sela.Projekat se realizuje ja mislim oko 15 gradova u BiH, a najviše se radi na promociji aktivizma mladih osoba i realizaciji projekat.Taj Budi muško klub je bio prije 10 do 15 godina u Anei, isto tako se radilo.Šta znači budi muško to će te morati pitati ove koji realizuju projekat, tako se projekat zove, a realizuje ponajviše Dječije selo.Tu su muškarci otprilike da pokažu ovo sve što možda ti u dženderu objašnjavaš, kako bi trebali odnositi se prema ženama i prema drugima.Pitanje vezano za društvene domove, zašto je stolica, zašto je sto.Cilj je bio da mi od mjesnih zajednica dobijemo informaciju o stanju infrastrukture kulture po MZ.Ovo što je neko napisao, mi smo tražili od predsjednika mjesnih zajednica da nam dostave s kolikim prostorom raspolažu, sa onim sve šta im treba, šta im ne treba, kako bi smo imali pravu informaciju.To što je neko napisao, ne znam tačno ko je napisao, da mu treba sto ili nešto, vjerovatno mu je potreban.Iz ovog razloga je zaključak na kraju ove Informacije da mi trebamo da formiramo tim koji će utvrditi stvarno stanje naših prostora po MZ, jer neke MZ imaju probleme vezano za društvene domove imovinsko pravne odnose i ove druge stvari, tako da evo ovaj tim će odrediti sve i pokazati u kojem smjeru da idemo sa ulaganjem i sa ostalim.Nismo u budžet stavili utopljavanje doma u Babićima 30.000 KM.“

Zaključena rasprava.

Informacija o stanju kulture i realizaciji projekata iz kulture na području Grada Gračanica se prima k znanju.

TAČKA 13

RAZMATRANJE INFORMACIJE O UPRAVLJANJU PARKING PROSTOROM

Učesnici u diskusiji:

Mersiha Jogunčić:

„Iako i dalje ne kontam to budi muško, ali evo biti ću muško i žensko, zaista biti ću.Ja ću se malo, vama se sada obraćam Predsjedavajući, sada baviti matematikom.Prije nego što počnem sa diskusijom vezanom za ovu Informaciju, ja ću postaviti jedno pitanje.Na osnovu čega je preduzeće „ORVI-Comerc“ d.o.o. Gračanica u dane održavanje gračaničkog vašera vršilo naplatu dnevne karte za parkiranje u iznosu od 10 i 5 KM, ako znamo da je članom 9.Odluke o javnim parkiralištima određena dnevna cijena od 4 i 6 KM.Parking automati su bili van funkcije, a na istima su bila istaknuta obavještenja o cijeni dnevne karte za parkiranje s iznosima od 5 i 10 KM, pa mi to stvara malo konfuziju.Što se tiče Informacije o upravljanju parking prostorom, u predloženoj Informaciji je navedeno da ukupan poslovni prihod preduzeća „ORVI-Comerc“ d.o.o. Gračanica za 2020.godinu iznosi 156.306 KM, od čega je 155.023 KM prihod od djelatnosti upravljanja parkinzima, a ostatak od 1.283 KM su ostali poslovni prihodi.Navedeno je da su podaci za 2020.godinu, šta je s podacima za 2021.godinu, ili je to štamparska greška, ne znam.Jednostavnim računom dolazimo do podatka da je jedno od 279 parkiranih mjesta na kojim se vrši naplata parkiranja u prosjeku te godine ostvarilo prihod od 555,65 KM, znači 155.023 podjelili smo sa 279 parking mjesta i dobili smo rezultat 555,64 KM.Ako uzmemo u obzir da se nedjeljom i praznicima ne vrši naplata za parkiranje, onda dolazimo do podatka da je dnevni prihod jednog parking mjesta u prosjeku 1,85 KM.Iznos od 555,64 KM dijelimo sa 300 dana, uzimajući u obzir nedjelje, praznike itd., i dobijemo 1,85 KM na dnevnoj bazi.Ako je cijena 0,5 KM po satu parkiranja, onda ovo znači da tokom dana jedno parkirno mjesto je zauzete samo 4 sata, dok je ostalih 8 do 10 sati prazno, pošto se naplata vrši tokom 12, odnosno 14 sati dnevno, u zavisnosti od godišnjeg doba.Da li je to baš tako kako ja iznosim, ali evo mi smo računali.Svima nama je poznato da u ulicama Kej Fridriha Foglara, Ahmed-paše Budimlije i 22.divizije, gdje se nalaze 163 parking mjesta, tokom dana je skoro nemoguće pronaći slobodno parkirano mjesto, a na osnovu ovog navedenog ovamo trebalo bi da ima parking mjesta.Također, i u ostalim ulicama gdje se nalaze parkirana mjesta, situacija nije ništa drugačija.Više od 4/5 poslovnih rashoda otpada na troškove plaća i ostala lična primanja uposlenika, odnosno 84,61% ili 120.954 KM.Kolika je prosječna plata uposlenika u ovom preduzeću.Treba napomenuti da preduzeće „ORVI-Comerc“ d.o.o. Gračanica redovno uplaćuje Gradu Gračanica 1.000 KM na ime naknade za korištenje parking automata.Nije jasno da li je ova uplata na mjesečnom ili godišnjem nivou, pošto je u narednoj rečenici navedeno da preduzeće svom osnivaču uplaćuje iznos od 1.000 KM na mjesečnom nivou.Pa sada da li Gradu Gračanica na mjesečnom ili na godišnjem, s obzirom da osnivaču na mjesečnom nivou.U rashodovnoj strani nije dat podatak o visini uplaćenog PDV-a.Na osnovu ove skromne Informacije, možemo zaključiti da se ima osnova pozabaviti detaljnijom analizom rada ovog preduzeća, a pogotovo sistema po kome je organizirana naplata za korištenje parkiranih mjesta.Preporučujem osnivaču firme „ORVI-Comerc“ d.o.o. Gračanica, kao i njenom menadžmentu, da angažuju agenciju ili stručne osobe iz ove oblasti koje bi im dale preporuke za kvalitetniju organizaciju i funkcionisanje, a u cilju poboljšanja prihodovne strane ovog preduzeća.“

Samer Fazlić:

„I ja bih se složio sa kolegicom Jogunčić, vezano za ovu prihodovnu stranu i podržavam njezin prijedlog da se angažuje agencija koja će pomoći zaduženom preduzeću koja gospodari parkinzima.Ja ću samo još da kažem na ove zaključke.Zaključna razmatranja i razvojni planovi, mislim da je konačno sazrilo vrijeme da se i u Gradu Gračanici osavremeni naplata parkinga.Znači da se omogući plaćanje putem telekom operatera i mislim da su sva zakonska rješenja moguća, jer imamo u Doboju naplatu parkinga, znači RS, imamo u Sarajevu FBiH.Mi smo grad, Grad Gračanica na koju smo svi ponosni i mislim da naplata parkinga putem telekom operatera može da donese veće prihode.Također, na upravu ORVI-Comerca, pa i na Grad Gračanicu apelujem da se obezbjedi barem privremeni objekat za smještaj čovjeka koji naplaćuje parking kod BKC-a, mislim da ti uslovi u kojim oni rade nisu dobri.Moguće da se čeka da vidimo šta će biti sa projektom, znači da li će uopšte ostati ondje parking, ali pošto to sigurno neće u narednoj godini, predlažem da se angažuje i Grad Gračanica i ORVI-Comerc da se tim ljudima omogući malo humaniji uslovi.“

Arnes Avdić:

„Prije svega, s obzirom da je Informacija, mene zanima zadnja sranica 5.zaključna razmatranja i razvojni planovi.Druga stavka, gdje oni kažu, u saradnji sa Gradonačelnikom pronaći mogućnost nabavke dodatnih parkomata kako bi se pokrile sve lokacije za parkiranje.S obzirom da se radi o privatnom preduzeću, kako i na koji način će u saradnji sa Gradonačelnikom nabaviti te parkomate.I ovo što je kolega Fazlić isto spomenuo, ja sam imao incijativu jednu vezanu za SMS naplatu parkinga, i njima je najveći trošak održavanja tih parkomata.Tako da mislim da sa ovom aplikacijom i mogućnosti naplate putem SMS poruke, mislim da bi dosta, dosta smanjili te neke troškove.Evo ja se pitam kako je moguće, ako mogu dobiti odgovor neki, kako je moguće da privatno preduzeće može nabavljati preko Grada Gračanica određenu opremu.“

Hasan Puškar:

„Imam ja nekoliko nejasnoća.Prvo, nemamo mi smisla da Asim Arnaut izvještava ili podnosi Informaciju o upravljanju privatnog preduzeća.Drugo, kako smo mi osnivači privatnog preduzeća, nisu mi jasne ovdje neke stvari.Ukoliko mi nismo, a nismo osnivači, mi smo dali na upravljanje ORVI-Comerc d.o.o. Gračanica parkinzima.Ja imam nekoliko primjedbi, pod broj jedan  ispade da smo mi vlasnici parkomata i da smo mi dužni ih servisirati, mi ili oni.Eh sada, ukoliko neko neće da popravi, ja svaki dan imam priliku kod svoje kancelarije vidjeti da parkomat ne radi.Sada ja dolazim u dilemu, je li on ne radi što ne radi stvarno, pa neko namjerno neće da on radi, da budemo mi iskreni, to treba na tome poraditi.Čim ne radi parkomat ja garantujem da prihodi firme su manji, a svi mi znamo kako i zašto.Čim bi imali više tih uređaja za naplatu parkinga, ne bi trebalo toliko ljudi napolju i slažem se s kolegom da bi te ljude trebalo zbrinuti, čak i da mi finansiramo da budu neke kućice barem u zimskom periodu, da bi imali ljudi negdje boraviti radi kontinuiteta rada.Međutim, kaže nabavka opreme itd., pa mi nismo dužni u saradnji sa Gradom i Gradonačelnikom da mi nabavljamo opremu privatnim preduzećima.Moja je ideja, da neki tim ili neko stvarno obavi malo razgovor s ovim privatnim preduzećem d.o.o., da malo unaprijedimo saradnju s njima, a oni da unaprijede naplatu u i interesu preduzeća kroz savremene tehnologije, odnosno ugradnjom nekih rampi preko puta Gradske uprave, gdje bi čovjek samo tu boravio po potrebi.Pričam o parkingu preko puta Gradske uprave, pa imamo parking kod sportske dvorane, je li on u nadležnosti tog preduzeća, jer i tamo imamo neki parking, čovjek stoji pod kišobranom.To treba unaprijediti ili napraviti neku kućicu, ili rampu, ili nešto drugo, ali stvarno nije humano.Radeći u policiji ja znam dobro kako je biti na -10 ili po kiši napolju.Znači da bi te ljudske resurse sačuvali, tamo su ipak naši borci, naši ratni vojni invalidi prvenstveno zapošljeni.Trebamo pomoći tim ljudim, ako treba i finansijski kako bi se sačuvali ti ljudi.Međutim opet podvlačim, treba vidjeti zašto ne rade ti parkomati što se naplaćuje parking, jer ovaj preko puta moje kancelarije u ulici 22.divizije u blizini Etne ne radi godinama, zašto.Svaki dan gledam građani dođu do tog parkomata, i ja lično, od koga će naplatiit, nemaju od koga, kome će platiti parking, nemaju kome i to je manji prihod toj firmi.Ukoliko je do Grada, treba vidjeti da nađemo drugog servisera, ili da damo ORVI da oni nađu servisera da poprave te parkomate.Prijedlog je moj da Gradska uprava sa nekom timom ljudi obavi razgovor, napravi sastanak i da vidi šta mi možemo učiniti da se unaprijedi naplata i da se sačuvaju ljudski resursi te firme u interesu svih nas.Nije mi opet jasno, kao što sam na početku rekao, što nije došao predstavnik firme da malo mi popričamo sa predstavnikom ili direktorom firme.Imam pitanje prema kolegi Asimu ili nekoj drugoj Službi, pošto oni tamo navode da su se obraćali za neke nelegalne parkinge koji se nalaze u blizini njih, pa me interesuje je li ko šta poduzeo u vezi toga.“

Mersiha Jogunčić:

„Ja bih htjela samo napomenuti jednu stvar, apropo da sačuvamo ljudske resurse.Ja sam prije možda godinu, godinu i po dana imala incijativu ovdje koja je glat odbijena, rekavši mi da će se graditi kružni tok.Tražila sam da za ljude na parkingu preko puta crkve napravi neka kućica gdje će biti.Dakle ja sam tu incijativu već podnosila, apropo da sačuvamo ljudske resurse i da ljudi ne stoje na kiši i upravo sam je podnosila na osnovu razgovora s njima.Tako da nije da se nikada niko nije brinuo, ni pitao.Da jeste, treba sačuvati ljudske resurse, ali evo trebalo je i tada odgovoriti na incijativu.Možda postavljanjem bilo kakvog kioska gdje se ljudi mogu skloniti.“

Edin Šehić:

„Kada se formiralo ovo preduzeće, rukovodilo se naravno najviše po tom socijalnom aspektu, da se zbrinu ratni vojni invalidi i demobilisani borci.To je zaista pohvalno i išlo se u tom pravcu da se napravi jedno preduzeće, da se da na upravljanje briga o praking prostorima i rukovođenjem ovim parkomatima.Evo ja nam danas svima čestitam, 5 godina je na današnji dan ta Odluka donešena 29.11.2017.godine kada je Općinsko vijeće donijelo Odluku o prijenosu na privremeno upravljanje parking automata.Ja molim Stručnu službu da mi od nadležni dostavi putem meila tu Odluku, želim da vidim njenu sadržinu jer sigurno treba na osnovu svih ovih diskusija pretrpiti određene promjene.Podržavam da se što prije uvede naplata putem SMS-a, to ima i Lukavac, to ima i Srebrenik, a ne samo neki gradovi veći, imamo u susjedstvu koji su zaista to dobro riješili.Da li možda tom Odlukom definisati da neki supervizor bude ispred Gradske uprave koji će nadgledati.Niko nije nepogriješiv, dakle svako ima superviziju nad nekim poslom, pogovoto kada je u pitanju javni novca.Ovo jeste privatno preduzeće i puni budžet na osnovu svoje privredne aktivnosti, ali i meni zasmeta uvijek kada bude neka pozitivna nula, obzirom da sam iz te sturke, mi to zovemo štimanje rezultata, da samo bude pozitivno, ali daleko su veći sigurno prihodi odgovorno tvrdim.Naravno osvnuti ću se na one probleme koji nam drugi ili treći put napominju ljudi, odnosno rukovodstvo ORVI, za te parkomate koje ne rade i evo treba napokon vidjeti, kolega Puškar je rako, šta je to problem više sa tim aparatom da preko godinu dana se ne popravlja.Mi nemamo ovdje informaciju zašto on ne radi, mi smo trebali od nadležne Službe dobiti zašto aparat ne radi.Da li je to do servisera koji neće godinu i po da dođe, pa zašto se uopšte surađuje s njim.Malo smo i mi tu neodgovorni i ne poduzimamo određene stvari da unaprijedimo prije svega kvalitet parking prostorom jer nedostaje u užem jezgru grada, i svi smo svjednoci, pogotovo kada vidimo da ljudi, kao što su i naveli ovdje koriste neke ilegalne.To nisu ilegelni parkinzi, nego jednostavno se vjerovatno parkiraju na mjestima gdje nisu uređena i nisu donešena na adekvatan način, odnosno regulisana odlukama.Također, tražim od Stručne službe da mi i ovu Odluku, posebno Odluku na PKSC Bazen dostavi putem meila, jer i to me živo interesuje na koji način je gore regulisano pitanje parkinga, ko je nadležan, ko naplaćuje i na koji način se naplaćuje itd.Na kraju, malo je ovo siva zona što je kolegica iznijela, da je neko samoincijativno donio da se podignu cijene, ako mi ovdje donosimo cijene.Čini mi se da mi kao Gradsko vijeće donosimo cijene parkinga, i oni su samo obavezujući za ORVI-Comerc d.o.o.Međutim neko je evo našao s shodno, nadam se da će taj budžet, odnosno dobit bizi znatno veća jer je vašer zaista uspio, pa evo čekam sa nestrpljenjem izvještaj za 2022.godinu.“

Mirzet Topčagić:

„Jedna mala ispravka, mislim da smo prvu Odluku donijeli naplate parkinga, donijeli 2015.godine ako se ne varam i u tom sazivu Vijeća su bili kolega Puškar, Sulejmanović, Ibrahim Hasić, Almedin Devedžić i ja lično.Tada smo imali u materijalima jednu finansijsku studiu gdje je izrađen elaborat o finansijskim prihodima gdje u prvobitnom materijalu predviđeno da će se po osnovu naplate javnog parkinga ostvarivati prihod na godišnjem nivou u iznosu, ako se ne varam, 430.000 KM.Pratili smo informaciju za informacijom iz godinu u godinu i imamo stanje sada da smo po ovoj 200 % manje od predviđenog prvobitno.Imamo situaciju da, niti su uposlenici, a svi znamo ko je osnivač i kojem preduzeću je dodjeljena naplata javnog parkinga, to je preduzeće ORVI-Comerc d.o.o., čiji su osnivači članovi udruženja Ratnih vojnih invalida Grada Gračanica.Imamo situaciju, uz dužno poštovanje prema svim uposlenicima i prema menadžmentu, da zaista ne pokazuje se apsolutno iz godine u godinu nikakav napredak po pitanju ove djelatnosti.Na primjedbe pojedinih kolegica i kolega, podizanje cijena, čime je to regulisano, da li je to u pitanju vašer, da li imate pravo što se kaže dodatno stavljati ruku u džep našim građanima ili ne, ali evo to je uzeo neko na sebe odgovornost i prepustio na volju.Dva probelema koja se mogu vidjeti u ovoj Informaciji, jeste da ovo preduzeće ima dva dobavljača usluga.Jedan dobavljač jeste programer tih parkomata koji dolaze i Republike Hrvatske, iz Rijeke, i imamo servisere tih parkomata koji dolaze iz Srebrenika.Po ovoj Informaciji vidi se da ni jedni ni drugi ne rade svoj posao kako bi trebali.Konstantno, ko je pratio od kolega, nam se žale na te svoje dobavljače.Čisto sumnjam u današnjem vremenu kada je ekspanzija IT inžinjerstva, da se ne može naći neka kredibilna firma, sposobna, iz Gračanice lično a ne dalje, koja bi te softvere, vjerovatno se radi o softverima, uspjela dešifrovati i preuzeti na održavanje i programiranja.Ono što jeste, ponovo ponavljam, mislim i evo možemo akreditirati i uposlenike koji su ratni vojni invalidi i koji su dali svoje dijelove tijela, koji se mrznu na svim minusima i na svim vremenskim nepogodama, za jako male plaće.Niti su zadovoljni oni, niti uprava ima što se kaže nekog hajda, a i oni članovi organizacije Ratnih vojnih invalida, ni oni.Pojasnio bi kolegici Mrsihi, tamo se vidjelo u izvršenju budžeta, možda niste vidjeli, u prihodovnoj strani prikazano je, jeste, za 9 mjeseci po ugovoru je trebao da bude iznos od 9.000 KM, međutim mi tamo imamo iznos od 4.750 KM ako se ne varam.Znači te obaveze po ugovoru nisu uredno izvršene, jer nisu prikazani u prihodovnoj strani.Kolega Puškar je predložio, i potpuno se slažem i mislim da će se većina nas složiti da nadležna grdska Služba pokuša pomoći u organizaciji ovog preduzeća koje jeste privatno, a koje očigledno jako teško se snalazi u današnjem vremenu i okolnostima koje zahtjeva kakve su na tržištu.Evo predlažem, kada nam sljedeći put bude Informacija o naplati parkinga, da nam dođe, ako ne direktor, da nam dođe njihov ovlašteni knjigovođa koji bi vjerovatno znao ovo što je kolegica Jogunčić prezentovala neke podatke, i da budem iskren i mene si malo zbunila, malo si brzo to iznijela, ali jako nam je teško doći ovdje do pravi finansijskih podataka.Mislim da i menadžment bi nam jako teško mogao to detaljnije pojasniti.Zato predlažem da se uključimo, nadležna Služba da se uključi i da pokušamo pomoći tom preduzeću, kako bi oni ostvarivali bolje finansijske rezultate, jer prostora ima, samo im treba očigledno stručna pomoć.“

Hasan Puškar:

„Isti ti parkomati imaju u Srebreniku, isti proizvođač i svi rade.Znači nije to baš tako, ili treba te pritisnuti da poprave, ili treba vidjeti koji je razlog što ti parkomati ne rade.Isti indetični su i tamo i ja nisam vidjeo ni jedan da ne radi tamo.To je samo moja primjedba.“

Asim Arnaut, Šef odsjeka:

„Ovako, krenuti ću redom, Mersiha Jogunčić.U vrijeme održavanja vašera donesena je posebna Odluka kojom su regulisane te cijene.Ja samo toliko znam, da je ta Odluka vrijedila samo za vrijeme vašera i gdje su donesene posebne cijene koje su važile samo za vrijeme trajanja vašera.Znači nije bilo bezveze, rađeno je u skladu sa Odlukom.Ova vaša računica stoji dobro, samo iza većine ovih primjedbi i sugestija treba imati u vidu da smo mi parkomate i parkinge dali na upravljanje ORVI i oni s njima upravljaju, uz obavezu da oni nama na osnovu tih deset parkomata uplaćuju svaki mjesec 1.000 KM, i mi tih 1.000 KM uredno dobivamo.Kako će oni dole organizovati taj svoj posao, da li će imati veći ili manji prihod, oni trebaju da se dole pobrinu da li neki od njihovi uposlenika naplatu vrši sebi lično u džep ili uredno izdaju one bonove, itd.Mi ne znam da li bi se trebali miješati kako to oni, nama je bitno da oni nama uplaćuju svaki mjesec naših 1.000 KM i po osnovu toga mi smo veš inkasirali, kako reče evo Mirzet 2015. godine preko 70-80.000 KM, a parkomate koliko se ja sjećam smo platili oko 90.000 KM, i za par godina nama će se ti parkomati isplatiti.Dalje, kolika je plata uposlenika, ja stvarno ne znam i nisam pitao kolika je, ja sam dobio od njih bilans stanja i bilans uspjeha i na osnovu toga sam crpio ove informacije oko njihovog poslovanja i to sam prikazao ovamo kao što je prikazano.Direktor mi nije znao objasniti zašto ovih 1.500 KM, i oni pretpostavljaju da je bolovanje nekog uposlenika i da su dobili taj prihod od Zavoda za zdravstveno osiguranje ili tako nešto.Da se izrade kućice, bila je incijativa Mersiha reče prije godinu, godinu i po dana.ORVI sam treba da obezbjedi dobre uslove za svoje radnike, poče od HTZ opreme, pa do eventualno tih kućica, pa eventualno rampe koja će biti automatska ili će biti onakva ručna kao što vidimo ovdje puta pravoslavne crkve.Mi se do sada nismo mješali i oni su sami organizovali dole to svoje poslovanje i imaju takve prihode ko što imaju.Sljedeći je bio Samer Fazlić, SMS naplata, preko SMS poruka.Već smo nešto po tom pitanju radili i ne znam zašto se stalo, gledati ćemo da u narednom periodu probamo to skupa sa njima da riješimo.Isto tako da se ovaj objekat napravi, to je već odgovoreno.Arnes Avdić, druga stavka, kako možemo mi da kupujemo parkomate, a da budu u vlasništvu privatnog preduzeća.Mi smo kupili ovih deset parkomata i dali smo ORVI da upravljaju s njima, s tim da nas svaki mjesec uplaćuju 1.000 KM.Ako kupimo mi još dva, mi ćemo vjerovatno proporcionalno tome povećati tu naknadu i dobivati ćemo 1.200 KM mjesečeno, odnosno koliko bude ugovorom definisano, a možemo kupiti pa njima dati na upravljanje.Dalje, Hasan Puškar, da direktor bude izvjestioc.Pokušavali smo to i mislim da ćemo to za sljedeći put osigurati da direktor tog preduzeća dođe ovdje, pa da on podnosi izvještaj i vjerovatno će moći detaljnije pričati o svom poslovanju i o tome koliku imaju platu uposlenici, da li ih redovno uplaćuje itd.Ja sam Informaciju uradio isključivo na osnovu informacija koje sam dobio od njega i iz bilansa stanja i bilansa uspjeha.Zašto ne rade parkomati.Pa dva parkomata već duže ne rade i ja imam tu informaciju.Oni pokušavaju tog servisera iz Srebrenika da angažuju, oni im lažu non stop itd.Da bi smo našli nekog drugog servisera morali bi reprogramirati parkomate, odnosno promijeniti totalno softver i nismo do sada po tom pitanju ništa radili i vjerovatno ćemo morati to napraviti, pa barem ćemo imati informaciju da se to ne može, ili ako bude moglo normalno da ćemo to napraviti.Od ovih servisera i programera iz Rijeke možemo dignuti ruke najvjerovatnije.Nelegalni parkinzi, ja sam tu informaciju dobio od direktora i oni imaju podatke koji su to parkinzi.Vjerovatno se misli na privatne površine koje ljudi koriste za naplatu parkinga, pretpostavljam da se na to misli.Ko to treba da reguliše, da li policija ili inspekcija, to ne znam.Edin Šehić je dobro rekao, kada je rekao da se davalo organizaciji ORVI parkomati na upravljanje, prvenstveno se vodilo po socijalnom aspektu.Da se ti ORVI, kojima fali nekima možda godina, nekima pet godina do penzije, da mogu to da završe i da mogu otići u penziju.Ne mogu tačno sada da se sjetim, ali imao sam podatak koliko su oni uspjeli do sada tako to svojih članova da dovedu do penzije i da ih pošalju u penziju.Zbog toga ovo bi trebalo možda zadržati i dalje, bezobzira što ste vidjeli ovamo da je prikazan gubitak u ovoj godini, prvi put ovo  kako smo im dali da su prikazali gubitak u svom poslovanju.Ove odluke što je Edin Šehić tražio ćemo dostaviti, možemo dostaviti ako treba i ugovor koji je sklopljen sa ORVI.Elaborat što je  rađen prije nego što smo uveli parkomata, to su sve pretpostavke gdje su ljudi procjenjivali koliko će biti parking mjesta prosječno zauzeto dnevno, pa puta sati, pa puta radnih dana, i dolazili su do neke cifre ne znam da je to 400.000 KM ili nije.Znam da je bila puno veća cifra od ovih 150-160.000 KM koliko oni sada trenutno ostvaruju.Da li sada možda treba da njih krivimo što oni to dole loše organizuju, ne znam, ali u principu oni dole kao što sam naveo, daju plate svojim uposlenicima, uplaćuju nama tih 1.000 KM koje imaju po obavezi zakupa.Ja ne znam sada da se mi miješamo dole u njihov menadžment i da mi njima određujemo kako da nešto rade.“

Dženana Tukulj, Sekretar Gradskog vijeća:

„Nije preko reda, niste bili tu kada su postavljena pitanja Stručnoj službi i tražite da se dostavi.Ovdje imate u ovoj Informaciji sve brojeve službenih glasnika i svi su objavljeni, izvršila sam provjeru, imate ih sve objavljene na web stranici Grada.Nije problem poslati meilom, samo da evo i radi građana kažem, sve ovo što je navedeno u Informaciji su odluke koje su objavljene i imaju i brojeve službenih glasnika i u digitalnoj su formi svi službeni glasnici od 2011.godine, tako da oni imaju objavljeni.“

Aida Hodžić, Šef Službe:

„Samo još jedna dopuna na pitanje.Mi imamo Odluku o parking prostorima koji se naplaćuju, javnim parking prostorima, i koji se ne naplaćuju.U vrijeme donošenja te Odluke parking prostor ispred PKSC Bazen nije bio parking koji se naplaćuje, prema tome ni dan danas se ne naplaćuje što se tiče naše Odluke.Vjerovatno da je u vrijeme vašera postojala Odluka, sigurno jeste, da se naplaćuje jer se očekivao veliki priliv i moralo se tamo uredovati da, ali u ostalim danima ne.“

Mersiha Jogunčić:

„Dakle koliko sam ja shvatila, mi smo dobili Informaciju o nečemu i gdje smo uvidjeli propuste u radu, koji su očigledni, vidimo ih, i onda smatramo da ne trebamo da se miješamo u to.Što smo mi onda izlazili i pričali ovdje, i što smo dobili Informaciju, i što imamo tu tačku dnevnog reda, mene to živo zanima.Mislim ne mogu više da podnesem tu vrstu zaista vrijeđanja inteligencije.Dobijem Informaciju, pročitam Informaciju, potrudimo se da napravimo neku analizu na osnovu podataka koje je i gospodin Asim dobio iz tog preduzeća, niko iz tog preduzeća ne dođe ovdje, još mi nešto kao ne trebamo.Je li nama kao Gradu ili, Gradskom vijeću, ili Gradskoj upravi važno samo da imamo tih 1.000 KM mjesečno, ili nam je važno da napravimo situaciju sa parkinzima koja je katastrofalna, da ih dovedemo u red, da rade parkomati, da eventualno uvedemo SMS plaćanje, šta nam je cilj.Je li nam cilj da pustimo neku firmu, ne znam ko da je vodi, da radi šta hoće, naplaćuje kako hoće, daje podatke kakve hoće i da ono kako Šehić reče naštima se na kraju da bude eventualno nula, činimi se da se ovdje ne bi moglo ni naštimati.Ja ne razumijem zašto smo razmatrali ovu Informaciju ako se ne trebamo miješati, ni u što što se tiče te firme.“

Hasan Puškar:

„Pod broj jedan, pošto je to privatno preduzeće, ispadne da je privatno, o visini primanja zaposlenika, ja mislim da nemamo pravo tu zadirati kolika je plata.Sad imamo li mi pravo o prihodima pričati ili nemamo, isto je privatna firma, ali osnivače te firme po meni bi trebali malo da povedu računa, malo više.Očito je što je rekao kolega Šehić da je bilans uštiman 100%, samo da bude pozitiva.Druga stvar mene, ako smo mi kao Gradsko vijeće donijeli Odluku o visini naplate parkinga, ima i kada su vašeri, mi donijeli i nema toga ko je smio da prekrši i da podigne cijenu bez nas.Ja bih ovdje tražio odgovornost nečiju, znači nema dizanja cijene bez odluke Vijeća.Ovdje su dolazili ljudi da komunalne usluge dižu godinama, pa su napokon sada uspjeli, eh sada je neko bez znanja Gradskog vijeća podine cijene usluge.Ako mi svi znamo da se naplaćuje svaki dan parking, a nema odobrenja da se to naplaćuje, otkud nekome pravo da naplaćuje parking.Mi nismo odobrili da bude parking koji se naplaćuje i znači tu ne smije niko da bude dok mi ne donesemo odluku.Ja zahtjevam pod hito da neko poduzme nešto u vezi tih parkinga koji su na javnoj površini, a naplaćuju se, a nisu dobili odobrenje da se naplaćuje.Ja zahtjevam od nadležnih službih Gradske uprave da poduzme odgovarajuće korake, pričam za javne površine.Za privatne, njegovo privatno i to ima inspekcija da vidi imali odobrenje za rad ili nema, to je druga vrsta.Ja pričam o javnoj površini gdje smo sada evidentno vidjeli da imamo korištenje naplate, a nema odluke i to zahtjevam pod hitno da se poduzme nešto.“

Dženana Tukulj, Sekretar Gradskog vijeća:

„Tačka dnevnog reda je Informacija o upravljanju parking prostorom.U Programu rada Gradskog vjeća stoji da je obrađivač Služba za prostorno uređenje, geodetske i imovinsko pravne poslove.Oni koji se sjećaju, mi smo do sada imali Informaciju ovu gdje smo stavljali da izvjestilac bude ORVI, pa ste sami rekli da ne želite ove podatke da vam daju oni, jer su oni privatno preduzeće i vi nemate, ali realno nemate ovo što Hasan kaže, nemate vi pravo da raspravljate o dobiti tog preduzeća, odnosno jesu li ovo tačni podaci ili nisu.Mi ovdje u Informaciji treba da imamo podatke o načinu upravljanja parking prostorom.Šta je trebala da poluči Informacija, evo Program rada dobili ste dopise i još uvijek, nažalost, vrlo malo je prijedloga došlo, da li da idemo s ovim načinom upravljanja parkinzima.Očigledno je i evidentni su neki drugi problemi, ali Služba je ta koja je vršila i trebala vršiti kontrolu nad tom komunalnom djelatnošću.Znači ovdje je riječ o komunalnoj djelatnosti, osim našeg vlasništva nad parking aparatima i parkiranje, odnosno javni parkinzi koji se naplaćuju je pod ingerencijom Grada.Gradsko vijeće je donijelo Odluku kojom daje na privremeno upravljanje parking aparatima i to je ovaj dio je li plaćaju ili ne plaćaju, to se vidi u izvršenju, bila godina dana kada smo ih oslobodili, koji parking aparat ne radi, znači mi smo ostali u vlasništvu tih parking aparata i to je taj podatak.Drugo, mi možemo govoriti o parkinzima, da li se s njima upravlja ili ne upravlja onako kako treba.Vi ste danas došli, evo bila je incijativa i mislim da je odgovoreno, da mi trebamo nešto raditi na parkinzima, izgraditi i kućice i sve, a dali smo ih na upravljanje nekome drugom.Kakvi će uslovi tamo biti, to je stvar na nama da prati Služba koja je nadležna stanje, i eventualno da predlaže odluke Vijeću da se to stanje mijenja, eh to je trebala da pouči ova Informacija.Ne da vi raspravljate, izvinite, ali Mersiha da raspravljate jesu li oni trebali imati 400.000 KM dobiti.Onog trenutka kada smo mi njima to dali na upravljanje, oni su mogli imati milion ovdje, ali to je njihova stvar i mi smo njima dali po cijeni od 1.000 KM mjesečno da upravljaju tim parking aparatima i tako vam glasi Odluka Vijeća.Služba je napravila Informaciju o upravljanju parking prostorom, a ne o radu ORVI-a.Nekako je rasprava otišla o radu ORVI-a kao preduzeće, to je privatno preduzeće i mi samo možemo njih kontrolisati u dijelu da li upravljaju parking prostorom onako kako bi trebali u skladu sa odlukama.Da završimo i ovo, kolika je cijena bila, ili nije bila cijena, mi smo ovdje dobili informaciju koja je rečena neko je naplaćivao, nemamo dokaze, prijavi se inspekciji.Pa prijavite inspekciji, inspekcija je nadležna da kontroliše i taj dio.Da li je promijenjena Odluka, nije, cijena parkinga Odluke nije promijenjena bez saglasnosti Vijeća.Šta je razlog zašto je vašer, zato što su određeni parkinzi zatvoreni i otvore se neki novi, iz toga razloga.Zato nemojte da ostane ovdje, sada smo trebali ORVI imati, nismo trebali ORVI imati zato što ste u Programu tražili da Služba napravi Informaciju.Možete s njom biti zadovoljni ili nezadovoljni, ali ORVI ni direktor nije pozvan danas zato što je izvjestilac Služba za prostorno uređenje i konkrentno Šef odjseka Asim Arnaut.Rekli ste da nećete više da raspravljate o radu privatne firme.“

Asim Arnaut, Šef odsjeka:

„Informacija je ovakva kakva je, i ona treba da pokaže stanje kakvo je dole.Vijeće ovo isto, možda u drugom sastavu, je dalo na upravljanje parkomate ORVI.Ovo Vijeće ako nije zadovoljno sa radom ORVI-a  može tu Odluku i promijeniti, može napraviti potpuno drugu.Ja ne znam zašto sada toliko da mi njih tjeramo da nešto rade što ne mogu da rade.“
Osman Sulejmanović:

„Naš problem je ovdje upravljanje parkingom i ova konstatacija Mersihe može poslužiti nama kao dokaz.Ona je u jednom svom obraćanju, ne znam u kojem, rekla da prođeš kejom i nema parkinga.Eh to nama može poslužiti kao dokaz i nas to interesuje, imali parkinga, nema parkinga u gradu.Mi smo i ograničili na sat vremena, odnosno onaj koji nije kupio sebi cjelodnevnu kartu, znači onaj koji plati marku sat na parkomatu, on je dužan u roku od sat vremena pomjeriti auto.Digresija jedna, ja sam bio u Beču, parkiraš sat vremena ti moraš pomjeriti auto s tog parkinga i tražiti sebi drugi parking, znači da još neko može doći na taj parking i to je bio cilj.Mislim da bi se mi trebali pozabaviti s tim, imamo li mi dovoljno parkinga ili nemamo, a ovaj finansijski izvještaj d.o.o. to oni svoje.Znači da vidimo i možda da za jednu od narednih sjednica ili ne znam ni ja kako, da se možda i preispita onaj ugovor.Ja više se i ne sjećam ugovora, ugovora o ustupanju parking prostorima prema njima.Da se vidi, možda on ima potrebe da se revidira, da se nešto odradi i nama je cilj da u momentu imamo parkinga u gradu, i da ne bude platio marku i cijeli dan boravi tu.“

Zaključena rasprava.

Informacija o upravljanju parking prostorom se prima k znanju.

Mirzet Topčagić, Predsjedavajući Gradskog vijeća je obavijestio prisutne vijećnike da je u toku predlaganje Programa rada Gradskog vijeća za 2023.godinu, pa da bi trebali dostaviti svoje prijedloge.

Sjednica je završena u 16,01 sati.

